Pahang jadi negeri kelima dilanda banjir

KUALA LUMPUR, 24 Jamadilawal 1444H, Isnin – Pahang menjadi negeri terbaharu dilanda banjir menjadikan lima negeri kini terjejas banjir selepas Terengganu, Perak, Kelantan dan Johor, setakat pagi ini.

Terengganu dan Kelantan merekodkan peningkatan jumlah mangsa banjir teramai pagi ini, berbanding malam tadi manakala jumlah mangsa di Johor dan Perak kekal.

Di PAHANG, Sekretariat Jawatankuasa Pengurusan Bencana Negeri (JPBN) melaporkan seramai 40 mangsa banjir daripada 13 keluarga berada di pusat pemindahan sementara (PPS) Dewan Serbaguna Kampung Pia, Raub pada pagi ini.

Laman web publicinfobanjir.water.gov.my pula melaporkan Sungai Keratong di Rompin melebihi paras bahaya manakala Sungai Lipis di Batu Malim, Raub dan Sungai Luit di Kampung Subuh, Maran direkodkan pada paras amaran.

Jabatan Meterologi meramalkan kebanyakan daerah di Pahang termasuk Raub akan mengalami hujan pada pagi dan petang ini.

Di TERENGGANU, situasi banjir semakin buruk apabila jumlah mangsa terlibat meningkat dengan mendadak kepada 11,415 orang daripada 3,326 keluarga, berbanding 3,785 orang daripada 1,068 keluarga malam tadi.

Menurut kenyataan Sekretariat Jawatankuasa Pengurusan Bencana Negeri, setakat ini sebanyak 174 PPS telah dibuka di tujuh daerah di negeri ini iaitu di Besut (65 PPS); Hulu Terengganu (45 PPS); Setiu (38 PPS); Kemaman (12 PPS); Dungun (11 PPS); Marang (dua PPS); dan Kuala Terengganu (satu PPS).

Setakat ini, Hulu Terengganu merupakan daerah yang paling terjejas dengan merekodkan 3,998 mangsa daripada 1,276 keluarga; Besut 3,765 mangsa (1,040 keluarga); Setiu 2,157 mangsa (632 keluarga); Kemaman 1,008 mangsa (277 keluarga); Dungun 355 mangsa (84 keluarga); Marang 119 mangsa (14 keluarga); manakala Kuala Terengganu 13 mangsa (tiga keluarga).

Di KELANTAN, Sekretariat JPBN memaklumkan jumlah mangsa banjir meningkat kepada 8,645 orang daripada 2,586 keluarga pagi ini, berbanding 5,642 orang daripada 1,679 keluarga malam tadi melibatkan sebanyak 80 PPS dibuka di sembilan jajahan iaitu Kota Bharu, Pasir Mas, Tumpat, Bachok, Tanah Merah, Pasir Puteh, Kuala Krai, Machang dan Jeli.

Berdasarkan laman sesawang https://publicinfobanjir.water.gov.my/, enam sungai utama melepasi paras bahaya termasuk Sungai Lebir di Kampung Tualang, Kuala Krai dengan bacaan 38.29 meter (m), Sungai Golok di Kampung Jenob, Tanah Merah (24.59 m) dan Sungai Golok di Rantau Panjang, Pasir Mas (10.61 m).

Di JOHOR, JPBN dalam kenyataan memaklumkan jumlah mangsa banjir di daerah Segamat kekal 75 orang setakat 8 pagi ini dengan kesemua mangsa yang terdiri daripada 21 keluarga itu masih ditempatkan di tiga PPS yang beroperasi, setakat ini.

Seramai 34 orang ditempatkan di Balai Raya Kampung Batu Badak dan 27 orang masih berada di Balai Raya Kampung Kuala Paya, manakala di Dewan Komuniti Kampung Tasek menempatkan 14 mangsa.

“Kesemua mangsa adalah penduduk dari Kampung Seberang Batu Badak, Kampung Batu 5 dan Kampung Kuala Paya,” katanya.

Menurut JPBN paras air di tiga lembangan sungai di negeri ini, berada di paras amaran iaitu Sungai Muar, Buluh Kasap di Segamat menunjukkan bacaan 8.87 m, Sungai Lenik, Ladang Chaah di Segamat (5.76 m) dan Sungai Endau, Kampung Labong di Mersing (1.66 m).

Di PERAK pula, mangsa banjir kekal 49 orang daripada 16 keluarga melibatkan dua PPS iaitu di Dewan Sekolah Menengah Abdul Rahman Talib (SMART) Batu 4, Teluk Intan dan Sekolah Kebangsaan (SK) Sungai Tiang Darat, Selekoh.- Bernama


Gesa kerajaan ambil tindakan undang-undang saman Al Jazeera

Oleh Athirah Huda Zalhe

BANGI, 15 Zulkaedah 1441H, Selasa – Kerajaan perlu mengambil tindakan undang-undang terhadap media antarabangsa Al Jazeera kerana bertindak melampau memburukkan imej Malaysia termasuk menuduh negara bersikap diskriminasi terhadap pendatang asing tanpa izin (PATI).

Naib Presiden gerakan Islam, Ikatan Muslimin Malaysia (ISMA), Dr Norsaleha Mohd Salleh percaya penerbitan dokumentari ‘Locked Up in Malaysia Lockdown’ yang disiarkan pada 3 Julai itu seperti dirancang untuk menggambarkan Malaysia menindas PATI berikutan dari awal hingga akhir, laporannya jelas bias dan tidak adil.

Katanya, jika tidak dirancang, masakan agensi berita antarabangsa itu hanya menumpukan laporan sebelah pihak – iaitu PATI – tanpa mengambil kira penjelasan dan usaha daripada Kerajaan Malaysia menangani pandemik COVID-19.

Apatah lagi, dalam keadaan politik negara yang masih tidak stabil dan dunia kini menghormati dengan cara Malaysia membendung penularan COVID-19, tidak mustahil Al-Jazeera menjadi peranan serta alat kepada pihak lain untuk memburukkan negara, katanya.

“Pada saya, dokumentari itu sangat tidak adil, kerana kerajaan tidak zalim, bahkan warga asing sama ada yang sah atau haram masih dijaga kebajikan mereka ketika negara sedang berperang melawan COVID-19.

“Malah, apa yang dilakukan kerajaan ke atas PATI juga adalah prosedur umum yang juga dilaksanakan oleh semua negara, dan bukan hanya Malaysia sahaja,” katanya kepada Ismaweb.net, hari ini.

Al Jazeera sebelum ini menyiarkan dokumentari bertajuk ‘Locked Up in Malaysia’s Lockdown’ berdurasi 25 minit 50 saat yang mengecam layanan terhadap PATI ketika Malaysia melaksanakan langkah menangani COVID-19.

Dokumentari agensi berita antarabangsa itu mendapat cemuhan rakyat yang menyifatkannya sebagai tidak benar dan berniat tidak baik.

Kesal dengan laporan itu, Dr Norsaleha menggesa kerajaan menyiasat dan mengambil tindakan undang-undang menyaman agensi berita berkenaan.

Selain itu, kita menuntut Al Jazeera memperbetulkan semula laporan yang telah dimanipulasi dan memadamkan video yang disiar dengan kadar segera.

“Kita juga minta Al Jazeera bersikap adil dan tidak berat sebelah dalam membuat laporan dan menggambarkan seolah-olah Kerajaan Malaysia melayan PATI secara zalim dan tidak berperi kemanusiaan.

“Saya juga menggesa rakyat Malaysia untuk menolak Al Jazeera dan bersatu mempertahankan maruah negara kita daripada pihak luar yang cuba menjatuhkan Malaysia di mata dunia,” katanya.

Setakat ini, polis mengesahkan sudah menerima lima laporan dan telah mengenal pasti beberapa individu yang terbabit bagi membantu siasatan kes berkenaan.

Polis turut memaklumkan akan memanggil wartawan Al Jazeera serta semua yang terbabit dalam membuat liputan berita dalam masa terdekat.

Kes disiasat mengikut Seksyen 4(1) Akta Hasutan 1948 iaitu menghasut, Seksyen 500 Kanun Keseksaan kerana menyiarkan berita fitnah dan Seksyen 233 Akta Komunikasi dan Multimedia 1998 kerana menyalahgunakan rangkaian perkhidmatan secara tidak wajar.


Lim Guan Eng dikuarantin, bicara ditangguh ke 22 September

KUALA LUMPUR, 1 Safar 1443H, Rabu – Perbicaraan kes Lim Guan Eng yang berdepan empat pertuduhan membabitkan pembinaan terowong dasar laut dan projek pembinaan jalan utama di negeri itu ditangguhkan ke 22 Sept ini selepas beliau diarah menjalani kuarantin kendiri kerana menjadi kontak rapat kepada pesakit COVID-19.

Peguam Gobind Singh Deo memaklumkan kepada mahkamah bahawa anak guamnya yang juga bekas ketua menteri Pulau Pinang itu telah diarah menjalani perintah kuarantin kendiri selama 10 hari bermula 1 hingga 10 Sept depan.

“Saya memohon penangguhan bagi perbicaraan yang sepatutnya berlangsung pada hari ini sehingga 10 Sept depan. Kami memohon maaf atas kesulitan yang dihadapi,” kata Gobind.

Permohonan itu tidak dibantah oleh Timbalan Pendakwa Raya Wan Shaharuddin Wan Ladin.

Hakim Mahkamah Sesyen Azura Awi membenarkan permohonan pihak pembelaan dan mengarahkan perbicaraan bersambung semula pada 22 hingga 24 Sept depan seperti yang dijadualkan sebelum ini.

Hari ini sepatutnya memasuki hari kelapan perbicaraan dengan empat saksi pendakwaan telah memberi keterangan setakat ini, pada perbicaraan yang bermula pada 13 Julai lepas.

Mengikut pertuduhan pindaan pertama, Lim, 60, didakwa sebagai Ketua Menteri Pulau Pinang, menggunakan kedudukannya untuk menerima suapan wang berjumlah RM3.3 juta, dengan membantu syarikat milik Datuk Zarul Ahmad Mohd Zulkifli dilantik bagi melaksanakan Projek Pembinaan Jalan-Jalan Utama dan Terowong di Pulau Pinang, yang bernilai RM6,341,383,702.

Beliau didakwa melakukan perbuatan itu antara Januari 2011 dan Ogos 2017 di Pejabat Ketua Menteri Pulau Pinang.

Bagi pertuduhan pindaan kedua, Lim dituduh meminta suapan 10 peratus daripada keuntungan yang akan diperoleh daripada Zarul sebagai upah, bagi membantu syarikat milik ahli perniagaan itu dilantik untuk projek sama, dan perbuatan itu didakwa dilakukan berhampiran Hotel The Gardens, Lingkaran Syed Putra, Mid Valley City di sini antara 12.30 tengah malam dan 2 pagi pada Mac 2011.

Ahli Parlimen Bagan itu juga berdepan dua pertuduhan menyebabkan dua lot tanah milik Kerajaan Pulau Pinang bernilai RM208.8 juta, dilupuskan kepada syarikat pemaju berkaitan projek terowong dasar laut di negeri tersebut, yang didakwa dilakukan di Pejabat Tanah dan Galian Negeri Pulau Pinang, Komtar pada 17 Februari 2015 dan 22 Mac 2017. – Bernama


JIPS kesan anggota polis terbabit proses, jual air ketum

KUALA LUMPUR,  11 Rabiulakhir 1442H, Jumaat – Jabatan Integriti dan Pematuhan Standard (JIPS) Bukit Aman telah mengesan pembabitan anggota polis dalam kegiatan memproses dan menjual air ketum, kata Pengarahnya Datuk Zamri Yahya.

Beliau berkata, kegiatan itu dikesan apabila terdapat anggota Polis Diraja Malaysia (PDRM) menyalahguna berek kediaman yang dijadikan tempat memproses dan menjual air ketum.

“Kejadian ini amat membimbangkan kerana pembabitan anggota polis dalam kegiatan berkenaan tidak pernah berlaku dan tidak pernah dikesan sebelum ini.

“Jika dahulu terdapat laporan pengambilan ketum dalam kalangan anggota namun kini beralih kepada kegiatan menjual dan memproses dengan mereka turut mengupah orang lain dengan bayaran sekitar RM80 sehari untuk menjualnya,” katanya kepada pemberita.

Beliau berkata, beberapa siri tangkapan telah dibuat terhadap lebih 10 anggota polis disyaki terbabit dengan aktiviti memproses dan menjual air ketum menerusi beberapa serbuan hasil risikan lanjut, baru-baru ini.

“Anggota berpangkat Sarjan dan ke bawah itu ditahan di dua lokasi di sini dan di berek Polis Briged Utara Pasukan Gerakan Am (PGA) Ulu Kinta, Perak yang dijadikan tempat memproses air ketum berkenaan.

“Mereka mencari pelanggan dan menjualnya untuk mendapat duit sampingan biarpun menerima gaji bulanan menjalankan tugas hakiki polis,” katanya.

Pada masa sama, Zamri memaklumkan tangkapan lain turut dibuat terhadap anggota polis kerana penglibatan menyalahguna kereta peronda (MPV) polis bagi tujuan menyeludup ketum ke Thailand.

“Susulan itu, polis giat mengadakan siasatan untuk mengenal pasti sejauh mana penglibatan mereka dalam permasalahan ini. Ini berjaya ditemui tidak termasuk yang belum dibongkarkan,” katanya.

Menurut Zamri, kesemua anggota terbabit berdepan tindakan digantung tugas atau ditamatkan perkhidmatan jika didapati bersalah. -Bernama


Lebih sejuta pelancong tiba di Malaysia sejak 1 April

SHAH ALAM, 4 Zulkaedah 1443H, Sabtu – Lebih sejuta pelancong tiba di negara ini, iaitu melebihi separuh daripada sasaran dua juta pelancong antarabangsa yang ditetapkan kerajaan pada tahun ini, sejak pembukaan semula sempadan pada 1 April lepas.

Menteri Pelancongan, Seni dan Budaya Datuk Seri Nancy Shukri berkata sebahagian besar daripada jumlah itu adalah dari Singapura dan dijangkakan lebih ramai lagi pelancong terutamanya dari Jepun, Iran dan Korea akan datang ke Malaysia.

“Pada dua bulan lepas kita telah menerima kira-kira 600,000 pelancong dari Singapura dan saya rasa kini telah melebihi satu juta, untuk negara itu sahaja.

“Bagi pelancong negara lain, kita belum dapat memberi jumlah yang tepat kerana masih menunggu maklum balas pihak yang berkenaan, tetapi memadai untuk dikatakan kita telah mencapai lebih separuh daripada apa yang disasarkan,” katanya pada sidang media selepas melancarkan Livery Pesawat Firefly Airlines dan Kempen #Gojalanlah di sini, hari ini.

Menurutnya prosedur operasi standard (SOP) COVID-19 yang ‘mesra pelancong’ juga diyakini mampu menjadi daya tarikan bagi kedatangan lebih ramai pengunjung luar negara ke Malaysia.

“Orang seronok dengan SOP kita yang tidak mewajibkan kuarantin, ujian pengesanan COVID-19 dan insurans, sebaliknya terpulang kepada pelancong untuk berbuat demikian,” katanya.

Bagaimanapun, menurutnya industri pelancongan negara masih berhadapan dengan masalah kekurangan pekerja impak daripada wabak COVID-19, termasuk terdapat pekerja hotel takut untuk kembali bekerja kerana ketidaktentuan industri itu yang mungkin ditutup semula.

Dalam pada itu, Nancy berkata pihaknya masih belum menerima pengesahan mana-mana hotel yang terpaksa ditutup kesan daripada COVID-19, namun beliau dimaklumkan sesetengah hotel ditutup sementara untuk kerja pengubahsuaian dan ada yang diguna semula untuk tujuan lain.

Mengenai #Gojalanlah, beliau berkata kempen itu adalah kerjasama pintar Firefly bersama Tourism Malaysia, bagi menyokong usaha kerajaan menyemarakkan lagi promosi pelancongan domestik.

Kempen tersebut menawarkan pembelian tiket penerbangan berserta hotel penginapan pada harga diskaun sehingga 35 peratus, dengan tempahan boleh dibuat di www.fireflyz.com.my hingga 30 Jun ini bagi tempoh perjalanan sehingga 31 Disember. – Bernama


Hina Jawi: Sikap netizen Cina ‘cukup dajal, bukan biadab lagi’

Oleh Siti Hafidah Abd Ghaffar

BANGI, 20 Zulkaedah 1441H, Ahad – Semua pihak sepatutnya mengalu-alukan keputusan kerajaan menjadikan hari Jumaat sebagai Hari Jawi, kata Felo Utama Institut Kajian Etnik (KITA), Universiti Kebangsaan Malaysia (UKM), Prof Datuk Dr Teo Kok Seong.

Beliau menyifatkan langkah itu sebagai tindakan bijak bagi terus memartabatkan tulisan Jawi yang didapati ‘kesepian’ sejak akhir-akhir ini meskipun mendapat bantahan dari GERAKAN serta reaksi negatif dalam kalangan netizen Cina.

Kok Seong berpandangan, tindak balas masyarakat bukan Melayu terutama orang Cina mengaitkan tulisan Jawi dengan agama Islam sebagai tidak berasas.

“Sementara tindakan GERAKAN pula lebih kepada meraih sokongan. Parti itu dilihat juara memperjuangkan kepentingan Cina yang menentang tulisan Jawi ini. Ia lebih kepada tindakan politik yang dilihat sebagai pelindung kepada masyarakat Cina,” katanya ketika dihubungi Ismaweb.net, hari ini.

Jabatan Perdana Menteri sebelum ini memaklumkan, Kempen Hari Jumaat Hari Jawi dalam usaha mengekalkan dan memperkasakan tradisi serta budaya yang membentuk Malaysia.

Menterinya, Datuk Seri Dr Zulkifli Mohamad Al-Bakri berkata, perkara itu disokong penuh oleh semua jemaah menteri dalam mesyuarat pada Rabu.

Namun seperti dijangka, usaha kerajaan memartabatkan tulisan Jawi sebagai warisan Malaysia yang perlu dipelihara menerima tentangan dalam kalangan netizen Cina di negara ini.

Bukan hanya dikritik, bahkan inisiatif yang dilaksanakan Dr Zulkifli turut dihina dan diperlekeh oleh mereka, yang rata-ratanya ‘panas’ dengan usaha memartabatkan tulisan Jawi dalam kalangan masyarakat sehingga ada yang mengajak orang Melayu makan daging babi pada hari Jumaat.

Menempelak komen netizen itu, Kok Seong berkata, walaupun ini negara demokratik, bantahan yang ingin disuarakan mesti dilakukan dengan penuh adab sesuai dengan lima prinsip Rukun Negara.

“Kalau kita tengok bantahan itu tersasar jauh. Kalaulah tulisan Jawi itu menjadi masalah, maka kita berhujah dari segi lebih berfakta, bukan kita sasar dengan cadangan balas begitu dan tidak ambil kira sensitiviti pihak lain.

“Tidak suka tulisan Jawi dengan memberi cadangan akan mengadakan jamuan babi, sambil minum arak dan menulis Jawi, ini cukup ‘dajal’ bukan biadab lagi pertamanya boleh mengundang konflik antara kaum,” tegas beliau.

Membidas lagi, Kok Seong berkata, golongan berkenaan ‘mencari penyakit’ yang boleh mengakibatkan hubungan etnik semakin keruh dan lebih teruk lagi mengundang konflik terbuka.

“Ini sesuatu yang sensitif. Hari Jumaat itu bagi orang Islam penghulu segala hari, hari yang penuh dengan keberkatan dan sebagainya. Pilih hari Jumaat sebagai hari makan babi, ‘taboo’ kepada orang Melayu, jadi ini sungguh berbahaya.

“Justeru, saya harap pemimpin Cina tidak kira parti mana membuat kenyataan mengutuk tindakan segelintir masyarakat Cina ini. Tindakan perlu diambil, ini sangat berbahaya menyentuh sensitiviti Melayu.

“Tindak balas babi itu ‘taboo’ larangan agama Islam, bagaimana boleh disarankan bahkan diajak lagi,” katanya kesal.


33 wanita Palestin terima layanan tak berperikemanusiaan di penjara Israel

TEL AVIV, 19 Rabiulawal 1443H, Selasa – Sebuah organisasi pembelaan hak asasi manusia bebas berkata, 33 wanita Palestin menerima layanan tidak berperikemanusiaan di Penjara Damon di wilayah yang diduduki, dengan tindakan keras rejim Tel Aviv terhadap tahanan.

Dalam satu kenyataan yang dikeluarkan, semalam Pusat Kajian Tahanan Palestin (PCBS) berkata, Perkhidmatan Penjara Israel (IPS) telah meningkatkan kekerasan terhadap tahanan wanita Palestin dengan merampas pelbagai hak asasi mereka dalam beberapa bulan kebelakangan ini, lapor Pusat Maklumat Palestin.

Ia seterusnya mengatakan bahawa IPS telah melakukan serbuan berulang kali ke atas sel banduan wanita, menganiaya, merampas barang-barang dan mendenda mereka kerana didakwa melanggar undang-undang penjara.

Organisasi hak asasi itu juga menyatakan bahawa terdapat tujuh ibu dan beberapa wanita warga emas di kalangan banduan wanita, sambil menambah bahawa beberapa banduan mengalami masalah kesihatan yang berat dan kecuaian perubatan yang disengajakan.

Pada bulan Mac, dua kumpulan pembela hak asasi melaporkan Israel menahan 12 ibu warga Palestin di penjara yang melakukan pelbagai jenis penyeksaan serta tidak membenarkan tahanan bertemu dengan ahli keluarga mereka.

Pusat Maklumat Palestin, memetik laporan Kelab Tahanan Palestin (PPC) dan Persatuan Sokongan Tahanan dan Hak Asasi Manusia Addameer berkata, ibu-ibu Palestin yang dipenjarakan menjalani hukuman penjara yang berbeza, manakala seorang daripada mereka ditahan tanpa pertuduhan atau perbicaraan.

Banduan wanita dibenarkan melihat hanya seorang ahli keluarga dewasa mereka sejak bermulanya wabak coronavirus sementara lawatan keluarga digantung.

Laporan itu menyatakan bahawa sejak 2015, jumlah wanita Palestin yang telah ditangkap mencecah lebih 900 orang, antaranya ibu kepada banduan, syuhada dan gadis bawah umur.

Lebih 7,000 banduan Palestin kini ditahan di kira-kira 17 penjara Israel, dengan berpuluh-puluh daripada mereka menjalani hukuman penjara seumur hidup.

Lebih 500 tahanan, termasuk wanita dan kanak-kanak bawah umur, ditahan di bawah penahanan pentadbiran di pelbagai penjara Israel.

Beberapa daripada mereka ditahan dalam keadaan itu sehingga 11 tahun tanpa sebarang pertuduhan yang dikenakan terhadap mereka. – Agensi


20 MP DAP sertai MCA?

BANGI, 21 Jamadilawal 1442H, Selasa – Khabar angin mengenai 20 Ahli Parlimen dan Ahli Dewan Undangan (ADUN) DAP dari seluruh negara akan menyertai MCA kini bertiup kencang.

Menurut portal kwongwah.com.my, antara mereka yang didapati tersenarai adalah ADUN Malim Nawar, Leong Cheok Keng yang diketahui umum tidak mempunyai hubungan baik dengan pemimpin DAP Perak dan ADUN Pokok Asam, Leow Thye Yih.

Ura-ura turut menyatakan, Jawantankuasa Pusat MCA telah menerima kemasukan ramai ADUN dan Ahli Parlimen DAP pada minggu lalu, termasuk dua orang ADUN dari Perak.

Difahamkan, tindakan ADUN Tronoh, Paul Yong Choo Kiong yang keluar dari DAP menjadi punca tersebarnya khabar angin ini.

Tambahan pula, tindakan Cheok Keng, Choo Kiong dan Thye Yih yang menjadi orang pertama membangkang Ahli Parlimen Teluk Intan, Nga Kor Ming telah menyebabkan hubungan mereka menjadi retak.

Sekiranya khabar angin ini benar, Cheok Keng dan Thye Yih akan menjadi ADUN Perak yang mewakili MCA.

Difahamkan lagi, Cheok Keng telah menerima kunjungan daripada seorang individu, yang mengajaknya turut serta bermesyuarat bersama Jawatankuasa Pusat MCA bagi membincangkan hal berkaitan lompat parti menyertai MCA.

Menerusi mesyuarat MCA Pusat pada Disember tahun lalu, lebih daripada 80 peratus bersetuju dengan penyertaan Cheok Keng dalam MCA, selain tiada syarat dikenakan kepada beliau menyertai parti itu.

Tahun lalu, kerajaan Perak telah melantik 13 penghulu dan ketua kampung baru di Kampar dan dianggarkan sembilan daripadanya terdiri daripada mereka yang menyokong Cheok Keng.

Hanya empat orang calon yang dicadangkan oleh MCA, sekali gus mengundang perasaan tidak puas hati dalam kalangan akar umbi mengenai keputusan itu.

Penyertaan Cheok Keng dalam MCA membuatkan MCA Kampar tergugat kerana mereka bakal kehilangan hak untuk meletakkan calon Malim Nawar pada pilihan raya akan datang, selain merosakkan rancangan selama dua tahun.

Bagaimanapun, sumber lain menyatakan, Cheok Keng tidak akan bertanding di kawasan sama selepas menyertai MCA.

Sementara itu, Timbalan Presiden MCA dan Pengerusi Jawatankuasa Bersama Negeri Perak, Datuk Dr Mah Hang Soon dalam satu kenyataan berkata, MCA Perak mengalu-alukan mana-mana tokoh politik yang mempunyai cita-cita, matlamat dan idea sama seperti MCA untuk menyertai parti itu.


Mahmoud Abbas beri tempoh setahun Israel keluar dari Palestin

NEW YORK, 18 Safar 1443H, Sabtu – Presiden Palestin, Mahmoud Abbas memberi tempoh satu tahun kepada Israel untuk menarik diri dari wilayah diduduki, bahkan mengancam untuk menarik pengiktirafan negara itu jika gagal melakukannya.

Ketika berucap secara maya dalam Perhimpunan Agung Pertubuhan Bangsa-Bangsa Bersatu (UNGA) pada Jumaat lalu, Abbas berkata, beliau tidak akan lagi mengiktiraf Israel berdasarkan garis prasempadan 1967 jika negara haram itu menolak untuk keluar dari wilayah Palestin.

“Kita harus menyatakan bahawa Israel yang menjajah memiliki setahun untuk keluar dari wilayah Palestin yang didudukinya pada 1967, termasuk Baitulmaqdis Timur.

“Tetapi jika ini tidak dapat dicapai, kenapa perlu kekalkan pengiktirafan Israel berdasarkan sempadan 1967?” katanya.

Pada masa sama, Abbas turut meminta Setiausaha Agung PBB, Antonio Guterres untuk mengadakan persidangan damai antarabangsa dan menyatakan kesediaannya untuk bekerja sepanjang tahun bagi menyelesaikan status akhir Israel serta Palestin selaras resolusi PBB.

Bercakap dengan latar belakang peta wilayah yang menunjukkan pengembangan wilayah Israel selama beberapa dekad, Abbas mendakwa negara itu melakukan apartheid dan pembersihan etnik.

Beliau menambah, rakyat Palestin sedia pergi ke Mahkamah Keadilan Antarabangsa mengenai masalah legitimasi pendudukan negara Palestin.

Israel bagaimanapun menolak tuntutan pemimpin Palestin itu.

Duta Israel ke PBB, Gilad Erdan berkata: “Mereka yang benar-benar menyokong rundingan dan perdamaian tidak akan mengancam dengan tuntutan khayalan menerusi platform seperti yang beliau lakukan”.

Katanya, ucapan Abbas membuktikan sekali lagi bahawa beliau tidak lagi relevan. – Agensi


Ridhuan Tee cabar DAP gugur Malaysian Malaysia kalau betul perjuangan demi rakyat

Oleh Siti Fatimah Ishak

BANGI, 3 Rabiulawal 1445H, Selasa – Prof Dr Mohd Ridhuan Tee Abdullah mencabar DAP menggugurkan Malaysian Malaysia dan perjuangan negara sekular sekiranya benar perjuangan parti itu demi rakyat Malaysia.

Penganalisis politik itu mempersoalkan bagaimana DAP mahu menegakkan kedudukan Islam, hak istimewa Melayu dan Bumiputera sekiranya asas perjuangan mereka adalah sama rata dan sama rasa.

“DAP tidak menggugurkan prinsip meskipun diasak oleh UMNO.

“Begitu juga dengan kedudukan Islam dalam Perlembagaan, dengan jelas meletakkan negara ini bukan negara sekular.

“Malangnya, DAP terus tegar mahu menegakkan dan memperjuangkan negara sekular,” katanya kepada Ismaweb.net.

Terdahulu, beberapa pemimpin DAP menyatakan komitmen untuk menegakkan Perlembagaan Persekutuan, termasuk agama Islam sebagai agama Persekutuan dan kedudukan istimewa orang Melayu – yang mana ia tidak perlu dipersoalkan lagi.

Pemimpin-pemimpin itu memberi jaminan bahawa DAP akan sentiasa mengambil pendekatan sederhana dalam melaksanakan dasar dan keputusan politik berpandukan Perlembagaan Persekutuan.

Menyelar kenyataan itu, Ridhuan Tee menyifatkannya sebagai hipokrit kerana apa yang dinyatakan jelas bertentangan dengan prinsip parti ultra kiasu iaitu Malaysian Malaysia dan menegakkan negara sekular.

“Jika benarlah perjuangan kamu bukan untuk Malaysia dan rakyat Malaysia, sudah tentu kamu akan menegur kelantangan pemimpin ultra kiasu Cina yang begitu tegar memperkatakan mengenai Malaysian Malaysia dan negara sekular.

“Masalahnya, kamu bersekongkol, di mana perjuangan untuk Malaysia dan rakyat Malaysia. Asas sebegini pun kamu tidak faham.

“Bagaimana kamu dapat meyakinkan rakyat Malaysia, Melayu terutamanya, perjuangan kamu untuk Malaysia dan rakyat, terlalu hipokrit,” katanya.


India bergelut, 3,780 kes kematian dalam 24 jam

NEW DELHI, 24 Ramadan 1442H, Khamis – India mencatatkan jumlah kes kematian harian tertinggi sejak COVID-19 dikesan di negara ini dan ketika hospital terus bergelut dengan jumlah pesakit COVID-19 yang terlalu ramai, lapor Agensi Anadolu.

Menurut data yang dikeluarkan Kementerian Kesihatan pada pagi Rabu, seramai 3,780 orang meninggal dunia dalam tempoh 24 jam, menjadikan jumlah korban keseluruhan 226,188.

Walaupun terdapat sedikit penurunan jangkitan sejak Sabtu, kes melonjak semula kepada 382,315 pada Rabu, menjadikan jumlah keseluruhan kes kini mencecah 20.66 juta.

Selepas mencatatkan lebih 400,000 kes baharu – rekod baharu pada Sabtu lalu – terdapat penurunan kes harian pada Selasa iaitu 357,229

Lonjakan kes harian menyebabkan sistem kesihatan lumpuh, dengan beberapa hospital di New Delhi kekurangan alat oksigen.

Beberapa hospital kini bakal berdepan kes mahkamah apabila pesakit meninggal dunia disebabkan kekurangan peralatan oksigen.

“Kami amat sedih melihat kematian pesakit COVID hanya disebabkan ketiadaan bekalan oksigen di hospital ia satu kesalahan dan seperti pembunuhan beramai-ramai oleh kumpulan yang telah diberi tugas untuk memastikan bekalan oksigen perubatan yang cukup,” kata Mahkamah Tinggi Allahabad, Uttar Pradesh pada Selasa.

Sementara itu, Bank Rizab India mengumumkan kemudahan kecairan sebanyak 500 bilion rupee India (US$6.7 bilion) untuk akses perkhidmatan kesihatan kecemasan.

“Di bawah skim itu, bank dapat memberikan sokongan pinjaman baharu kepada pelbagai entiti termasuk pembuatan vaksin … dan juga pesakit untuk mendapatkan rawatan,” kata Gabenor Shaktikanta Das pada Rabu. – Bernama


Agenda di sebalik pertandingan ratu cantik luar tabi’i New Zealand

BAGILAH gelaran apa sekali pun, ‘pencapaian’ ini sebenarnya merupakan satu lagi kemenangan kepada agenda normalisasi hawa nafsu yang bersulam label elgibiti, hak asasi, kebebasan peribadi dan persamaan hak.

Untuk kumpulan seperti ini, kita memang patut bersifat judgemental, sebab tidak ada tafsiran yang paling tepat untuk mereka kecuali sebagai golongan yang dengan kesedaran dan keputusan sendiri, telah memilih untuk keluar dari fitrah asal sebagaimana yang telah ditetapkan oleh Sang Pencipta.

Semua agama yang bersumber dari wahyu telah menolaknya. Di antara semua agama di atas, hanya Islam satu-satunya yang masih mengekalkan larangan dan penolakan ini serta menggariskan langkah-langkah pencegahan dan juga penyelesaiannya.

Kos ‘rawatan’ yang menelan belanja puluhan atau ratusan ribu hanya untuk menikmati gelaran dan penghargaan palsu dari segelintir manusia yang sudah cacat indera akalnya tetap tidak akan menyamai walau setengah peratus pun dari kebanggaan menjadi wanita sejati, walau seburuk mana sekali pun wajahnya.

Lelaki seperti ini tidak akan mampu langsung menyelami hakikat seorang wanita, pola pemikiran, emosi, perasaan, sifat dan sikap serta seluruh rahsia penciptaan kaum Hawa.

Lebih menakjubkan, spesis luar tabi’i ini tidak akan merasai satu pengalaman dan perjalanan paling luar biasa di dalam kehidupan seorang wanita, iaitu menjadi seorang ibu yang mengandung dan melahirkan anak.

Proses kehamilan dan segala penderitaan yang ditanggung selama sembilan bulan, keperitan ketika melahirkan dan bonding penyusuan antara si ibu dan bayinya adalah satu anugerah yang eksklusif untuk wanita sahaja.

Perasaan dan pengalaman luar biasa tersebut tidak dapat dibeli dengan wang ringgit atau dicipta melalui uji kaji makmal atau dibentuk di dalam dewan bedah.

Pihak musuh tidak lagi perlu bersusah payah untuk menguasai sesebuah negara melalui peperangan apabila kemenangan tersebut boleh dicapai melalui penjajahan pemikiran ke atas rakyat dan penduduknya.

Kumpulan anak didik inilah yang akan menjadi frontliners pertama di dalam agenda normalisasi yang sedang berlaku di seluruh dunia.

Gerakan Zio*is antarabangsa telah berjaya menundukkan satu demi satu negara Arab di dalam proses pengiktirafan terhadap entiti bernama Is*ail.

Kini giliran umat Islam pula yang sedang dijadikan sasaran utama. Gerakan antarabangsa Zio*is tersebut sudah tentu tidak akan melakukannya secara terus terang. Jarum halus mereka telah diubah suai dengan mempromosikan mantera Islam Rahmatan Lil Alamin. maqasid syari’ah, toleransi silang agama dan menguruskan perbezaan.

Semua ini dilakukan sama ada melalui platform NGO dan gerakan sivil mahupun melalui parti-parti politik.

Lebih mendukacitakan laungan-laungan ini mendapat sambutan pula dari kalangan segelintir umat Islam!

Pada waktu yang sama, umat turut dilalaikan dan dicandukan dengan isu-isu yang secara zahirnya kelihatan menepati ciri-ciri keIslaman (contohnya PU, Da’ie, Duta Rahmah dan sebagainya) tetapi hakikatnya turut menyumbang ke arah penyebaran agenda normalisasi yang dinyatakan terdahulu dari ini.

Umat dan bangsa sedang melalui detik-detik kemusnahan dari dalam, dan tidak ada siapa pun yang menyedarinya.

Sampai bila lagi kita hendak membiarkan belenggu kejahilan ini terus mencengkam dan menghancurkan kita?

Pengerusi Ikatan Peguam-Peguam Muslim Malaysia (iPeguam)
Mohd Luttfi Abd Khalid


Korea Utara membisu insiden tembakan artileri

SEOUL, 18 Syaaban 1443H, Isnin – Media rasmi Korea Utara kekal membisu pada Isnin mengenai pelancaran artileri negara itu, lapor agensi berita Yonhap.

Korea Utara pada Ahad dipercayai melancarkan empat pelancar roket berganda dari sebuah lokasi yang tidak dinyatakan di wilayah Pyongan Selatan, dan sasaran jatuh ke Laut Kuning, menurut pegawai tentera Korea Selatan.

Media rasmi termasuk agensi berita pusat Korea dan akhbar Rodong Sinmun, tidak melaporkan sebarang berita mengenai hal itu, seperti ia telah menjadi sebahagian daripada latihan ketenteraan musim sejuk.

Pada kebiasaannya, kejayaan pelancaran peluru berpandu utama dan ujian senjata baharu akan mendapat liputan media.

Sementara itu, menurut Kementerian Perpaduan Korea Selatan pihaknya akan meneruskan usaha menjamin kestabilan Semenanjung Korea dan membuat persiapan menyeluruh untuk bertindak balas terhadap ‘sebarang kemungkinan.’

“(Kami) sekali lagi mendesak Korea Utara menghentikan tindakan sepihak (unilateral) yang boleh mewujudkan ketegangan dan menggugat keamanan dan kestabilan, serta memilih jalan dialog dan kerjasama yang telah dicadangkan,” kata jurucakap Kementerian, Lee Jong-joo dalam sesi taklimat media.

Beliau menegaskan ‘saling menghormati’ adalah asas pembinaan hubungan dan telah dipersetujui kedua-dua negara. – Bernama


Hubungan UMNO-Bersatu Sabah tak tergugat

KOTA KINABALU, 23 Rejab 1442H, Ahad – Parti Pribumi Bersatu Malaysia (Bersatu) Sabah menyambut baik dan menghargai pendirian UMNO untuk terus bekerjasama dengan kerajaan negeri, kata Datuk Seri Ronald Kiandee.

Naib Presiden Bersatu itu berkata, pendirian UMNO untuk terus bekerjasama rapat dengan Bersatu melalui Gabungan Rakyat Sabah (GRS) sejajar dengan perjuangan dan kemahuan mereka untuk berusaha menuju kestabilan politik.

“Negara kita memerlukan satu bentuk kestabilan politik yang akan membantu menangani masalah yang lebih besar iaitu ekonomi dan pembangunan negara,” katanya dalam satu kenyataan di sini, hari ini.

Kiandee berkata demikian setelah Ketua Bersatu Sabah, Datuk Seri Hajiji Noor, yang juga Ketua Menteri, mengatakan bahawa kerjasama dan hubungan antara Bersatu Sabah dan UMNO kuat dan tidak terpengaruh dengan apa yang berlaku di peringkat nasional.

Kenyataan Hajiji muncul di tengah perbincangan politik mengenai penyelarasan semula antara sembilan parti dalam GRS yang terdiri daripada Perikatan Sabah (terdiri daripada Bersatu, Sabah STAR, Parti Progresif Sabah (SAPP) dan PAS), Barisan Nasional Sabah (terdiri daripada UMNO Sabah, Parti Bersatu Rakyat Sabah (PBRS), MCA Sabah dan MIC Sabah) dan Parti Bersatu Sabah (PBS).

Kiandee seperti dilapor The Star berkata, rakyat menaruh harapan pada kestabilan dan harapan untuk masa depan yang lebih baik untuk negara ini.

Oleh itu, pendirian UMNO untuk bekerjasama dengan rakan GRS mereka terutamanya UMNO sangat dialu-alukan, katanya.

“Kami memerlukan kerjasama yang kuat ini untuk menghadapi pilihan raya umum yang akan datang,” katanya.

Kiandee mengatakan bahawa pilihan raya negeri terdahulu yang menyaksikan kerajaan negeri pimpinan Parti Warisan Sabah dikalahkan adalah tanda bahawa rakyat mahukan penjajaran politik baru dan stabil yang menjanjikan kemajuan bagi rakyat.


Rejim Israel tembak mati pemuda Palestin di Masjid al-Aqsa

BAITULMAQDIS, 7 Jamadilawal 1442H, Selasa – Rejim pengganas Israel menembak mati seorang pemuda Palestin di Bab Huta, salah satu pintu masuk ke perkarangan Masjid al-Aqsa di Baitulmaqdis yang diduduki.

Sumber tempatan mengatakan bahawa pasukan Israel melepaskan tembakan ke arah pemuda Palestin itu, membunuhnya setelah dia didakwa cuba melakukan serangan berdekatan pintu pagar.

Identitinya masih belum diketahui sehingga kini, lapor agensi berita Palestin WAFA pada Isnin malam.

Susulan itu, tentera Israel menghalang orang awam memasuki atau meninggalkan Kota Lama selepas tembakan tersebut dan menutup kawasan Bab al-Amoud dan Bab al-Sahera di Kota Lama, di mana mereka menyerang orang awam dan penjaja jalanan.

Mereka juga menutup semua pintu yang menuju ke perkarangan Majlis al-Aqsa dan menahan para jemaah di dalamnya.

Rakyat Palestin berulang kali memberi amaran mengenai cubaan Israel untuk mengubah status quo perkarangan Masjid al-Aqsa.

Awal tahun ini, rejim Israel berang kerana rakyat Palestin memasang pembesar suara di dinding laman suci itu, sehingga menangkap kakitangan Jabatan Waqf Islamik.

Pelanggaran tersebut dikecam keras oleh Jordan pada bulan September. – Agensi


Hadi ulang Kerajaan Pusat boleh berubah, ada MP tunggu masa sokong PN

BANGI, 22 Muharam 1445H, Rabu – Presiden PAS, Tan Sri Abdul Hadi Awang tidak menolak kemungkinan terdapat Ahli Parlimen dalam kerajaan sekarang akan menyokong Perikatan Nasional (PN) sekiranya gabungan itu memenangi Pilihan Raya Negeri (PRN) di semua negeri.

Perkara itu sekali gus membolehkan berlaku perubahan dalam kerajaan Pusat yang dipimpin Perdana Menteri, Datuk Seri Anwar Ibrahim, kata Timbalan Pengerusi PN mengulangi kenyatannya sebelum ini.

Beliau mendakwa, Ahli Parlimen terbabit hanya menunggu masa untuk menyokong PN bagi membentuk kerajaan Pusat yang baharu.

Ini katanya, termasuk sebahagian Ahli Parlimen UMNO yang menyokong PN bagi membantu PN membentuk kerajaan Pusat selepas Pilihan Raya Umum (PRU) lalu.

“Asal (ada) 10 Ahli Parlimen UMNO nak sokong kita, mungkin 15 (Ahli Parlimen) tapi mereka ini dipaksa, diugut yang ada kes nak bawa ke mahkamah menyebabkan orang UMNO ini dalam ketakutan.

“Maka ditubuhkan Kerajaan Perpaduan dalam keadaan kacau-bilau, Kerajaan Perpaduan tapi berbalah sama sendiri, yang parti dalam kerajaan bantah kerajaan sendiri,” katanya.

Mengulas lanjut, Ahli Parlimen Marang itu berkata, amat penting untuk negara ditadbir oleh kerajaan Pusat yang baharu.

Tegasnya, hal itu bagi membolehkan PN menyelamatkan agama, bangsa dan negara.

Atas dasar itu, Abdul Hadi mengingatkan semua petugas PAS untuk bekerjasama bagi memastikan kemenangan PN.

“Tujuan politik yang sangat besar untuk selamatkan agama, bangsa dan negara agar terus dipelihara oleh Islam.

“Ini sangat penting, ini bukan kerja main-main, bukan kerja jual beli, bayar duit tetapi tanggungjawab yang sangat besar,” katanya.

Terdahulu, Anwar mempersoalkan kenyataan Abdul Hadi apabila mendakwa kerajaan Pusat boleh berubah dengan keputusan Pilihan Raya Negeri (PRN) di enam negeri.

“Tidak salah bagi PAS jika mahu ‘meroyan’ dalam hal ini, tetapi saya ingin bertanya atas sebab apa kamu hendak mentadbir?

“Masalah bekalan air di Kelantan masih belum selesai. Saya hanya mengambil masa beberapa bulan untuk meluluskan RM500 juta untuk menyelesaikan masalah bekalan air Kelantan,” sindir Anwar.


Tun M dakwa kerajaan Anwar berat sebelah pada Melayu

BANGI, 29 Syaaban 1444H, Rabu – Tun Dr Mahathir Mohamad menyelar Perdana Menteri, Datuk Seri Anwar Ibrahim yang didakwanya tidak membenarkan orang Melayu membincangkan masalah yang mereka hadapi.

Menurut Dr Mahathir, ketika menjadi Perdana Menteri keempat, beliau tidak pernah menghalang Anwar mengadakan demontrasi hampir setiap minggu.

“Tetapi sekarang sebagai Perdana Menteri, dia tidak benar langsung orang Melayu bincang masalah yang mereka hadapi.

“Proklamasi yang ditulis tidak salahkan bangsa lain tentang nasib malang mereka. Ia menyalahkan pemimpin perasuah sahaja.

“Merekalah pemimpin yang salah guna kuasa, mencuri wang, tidak bantu Melayu selesaikan masalah kemiskinan,” katanya dalam kenyataan, hari ini.

Atas sebab itu, beliau menganggap tidak salah jika dikatakan kerajaan hari ini mengiyakan kemiskinan dalam kalangan Melayu, jika tiada penyelesaian dibuat kepada masalah yang dihadapi Melayu.

“Perbuatan berat sebelah terhadap Melayu adalah petunjuk sikap perkauman kerajaan. Ianya hasutan kerana bertentangan dengan Perlembagaan negara kita.

“Oleh itu, pemimpin kerajaanlah yang perlu didakwa atas hasutan,” katanya.

Sebelum ini, Dr Mahathir yang juga Penasihat Sekretariat Proklamasi Orang Melayu menyalahkan Anwar kerana beberapa premis membatalkan tempahan untuk mengadakan perhimpunan bagi melancarkan pengisytiharan itu.

Beliau turut mendakwa kerajaan hari ini takut untuk mendengar suara orang Melayu sehingga membawa kepada pembatalan program untuk kali keempat.


Depoh Bangladesh dituduh tak maklum simpanan stok bahan kimia

SITAKUNDA, 6 Zulkaedah 1443H, Isnin – Pihak berkuasa Bangladesh menuduh, pengendali depoh kontena tidak memberitahu bomba mengenai simpanan stok bahan kimia sebelum ia meletup.

“Pihak berkuasa depoh tidak memaklumkan kepada kami bahawa terdapat bahan kimia mengerikan di sana.

“Sembilan pegawai kami terbunuh. Beberapa orang juga hilang,” kata pegawai bomba, Mohammad Kamruzzaman kepada AFP.

Jumlah berkenaan adalah angka terburuk yang pernah dialami oleh jabatan bomba di negara yang terdedah kepada kemalangan industri, di mana piawaian keselamatan adalah longgar dan rasuah sering menyebabkan ia diabaikan.

Sementara itu, Penolong Pengarah Balai Bomba Chittagong, Purnachandra Mutsuddi berkata, kemudahan itu tidak mempunyai sebarang pelan keselamatan dan kekurangan peralatan memadam kebakaran.

“Pelan keselamatan memaparkan bagaimana depoh mengawal kebakaran. Tetapi tiada apa-apa.

“Mereka juga tidak memaklumkan kepada kami mengenai bahan kimia itu. Jika mereka berbuat demikian, korban akan lebih sedikit,” katanya.

Sekurang-kurangnya 49 orang maut dan ratusan lagi cedera dalam kebakaran di depoh kontena perkapalan di Bangladesh.

Angka kematian dijangka meningkat lagi.

Lebih 36 jam selepas letupan, beberapa kontena masih terbakar sekali gus menghalang penyelamat daripada memeriksa kawasan di sekeliling mereka untuk mencari mangsa.

Kira-kira sedozen daripada 300 yang cedera berada dalam keadaan kritikal. – Agensi


Serangan zalim Israel di al-Aqsa takkan dimaafkan!

BANGI, 14 Ramadan 1443H, Sabtu – Bekas Mufti Wilayah Persekutuan, Senator Datuk Dr Zulkifli Mohamad Al-Bakri menyifatkan serangan rejim Israel ke atas Masjid al-Aqsa semalam, sebagai tindakan yang tidak akan dimaafkan oleh mana-mana umat Islam seluruh dunia.

Malah, beliau berkata, sesiapa sahaja yang mempunyai nilai kemanusiaan – tanpa mengira agama – juga tidak akan dapat menerima serangan yang dilakukan terhadap penduduk Palestin termasuk warga emas, wanita serta kanak-kanak.

Ahli Dewan Negara itu berkata, kezaliman dan keangkuhan tentera Zionis menjarah serta membobrokkan benteng hak asasi manusia tidak terhenti, meskipun pada bulan Ramadan.

“Entah berapa banyak lagi nyawa yang akan melayang dek kerakusan Zionis Israel sepanjang bulan yang mulia ini.

“Semoga Allah SWT cucuri rahmat ke atas roh mereka yang terkorban dalam insiden tragis semalam di Masjid al-Aqsa.

“Doa kami rakyat Malaysia sentiasa mengiringi perjuangan saudara kami di sana,” katanya dalam kenyataan di Facebooknya, hari ini.

Semalam, rejim Israel sengaja menganggu dan menyerbu perkarangan Masjid al-Aqsa selepas solat Subuh sehingga mencetuskan ketegangan dengan jemaah Palestin.

Sehingga kini, tentera Israel telah mencederakan kira-kira 150 rakyat Palestin dan menahan ratusan orang selepas menyerbu masjid berkenaan.

Rakyat Palestin mengadakan protes selepas serangan itu dan menyeru negara Islam melindungi al-Aqsa.

Keganasan di Baitulmaqdis baru-baru ini menimbulkan kebimbangan berulangnya tragedi pembunuhan beramai-ramai pada Mei tahun lalu apabila Israel membunuh lebih 250 rakyat Palestin dan mengakibatkan 1,900 lagi cedera di Gaza.


Dizalimi sekian lama, ketabahan wanita Palestin harus disanjung: Wanita BERJASA

BANGI, 5 Syawal 1442H, Isnin – Wanita Barisan Jemaah Islamiah Se-Malaysia (BERJASA) merakamkan ucapan syabas dan tahniah kepada perjuangan wanita-wanita Palestin yang berdepan dengan kezaliman rejim Zionis sejak sekian lama.

Ketua Wanita BERJASA Pusat, Ustazah Siti Umi Kalsom Hussin berkata, mereka telah berjaya mendidik generasi Palestin yang cintakan agama dan tanah air.

Bahkan, mereka reda kehilangan anak seorang demi seorang untuk dihantar ke medan perjuangan menentang Yahudi bangsa penjajah.

“Semangat dan ketabahan wanita Palestin harus dicontohi oleh wanita-wanita seluruh negara.

“Begitu beratnya mata memandang terhadap ujian mereka, namun tekad mereka harus disanjung tinggi dalam mempertahankan tanah air daripada terus diratah rakus oleh rejim Zionis.

“… sehinggakan mengorbankan nyawa tanpa mengira batas usia sama ada anak kecil, wanita mahupun warga emas,” katanya dalam satu kenyataan, hari ini.

Ekoran kebiadaban Israel yang di luar batas kemanusiaan ini, Ustazah Umi Kalsom berkata, pihaknya menggesa wanita seluruh negara untuk bersama menyokong pengorbanan dan perjuangan rakyat Palestin.

Beliau menegaskan, perjuangan mempertahankan Masjid Al-Aqsa sebagai kiblat pertama umat Islam adalah sebahagian daripada tuntutan Islam.

“Perjuangan mempertahankan negara dan tanah air mereka daripada kuasa asing Yahudi adalah satu perjuangan mulia di sisi syarak.

“Palestin merupakan bumi umat Islam dan rakyat Palestin adalah pemilik mutlak. Palestin tidak boleh sama sekali dikongsi bersama dengan kuasa asing yang datang secara biadap ke negara suci itu,” katanya.

Sehubungan itu, Ustazah Umi Kalsom mengajak rakyat Malaysia dapat bersama-sama menyumbang kepada dana Palestin di samping menyatakan sokongan tegas terhadap Palestin dan menolak kewujudan negara haram Israel di media-media sosial.

“Wanita BERJASA juga menyeru untuk kita memanjatkan doa, semoga Allah akan memberi ketabahan kepada rakyat Palestin dan kemenangan kepada mereka,” katanya.


Lebih 150 cerun di Selangor berisiko tinggi berlaku tanah runtuh

KUALA LUMPUR, 8 Syaaban 1443H, Jumaat – Kerajaan Negeri Selangor mengenal pasti lebih 150 cerun yang berisiko tinggi untuk berlaku tanah runtuh terutama sekitar Gombak, Ampang dan Hulu Langat.

Exco Infrastruktur dan Pertanian negeri Selangor Ir Izham Hashim berkata cerun terbabit yang dikenal pasti menjadi tidak stabil akibat air hujan melampau sehingga menjejaskan kawasan itu.

Beliau berkata sebahagian besar cerun berisiko dikenal pasti selepas banjir di Selangor pada Disember lepas.

“Kita sudah minta Jabatan Kerja Raya serta Jabatan Mineral dan Geosains Malaysia menjalankan pemantauan dengan lebih meluas dan dengan teknologi yang ada sekarang, kejadian tanah runtuh seperti ini dapat diminimumkan,” katanya kepada pemberita di lokasi kejadian tanah runtuh di Taman Bukit Permai 2, Ampang hari ini.

Mengulas kejadian tanah runtuh itu, Izham berkata kawasan tersebut tidak termasuk dalam senarai cerun yang berisiko.

“Kebiasaannya apabila berlaku kejadian tanah runtuh, akan ada petunjuk seperti keretakan dan runtuhan sedikit tetapi dalam kejadian di Taman Bukit Permai 2, tiada indikasi serta berlaku secara mengejut,” katanya.

Insiden tanah runtuh di Taman Bukit Permai 2, Ampang dekat sini petang semalam meragut empat nyawa dan menyebabkan seorang cedera ringan selain menyaksikan 15 rumah serta 10 kenderaan terjejas.

Izham turut menolak kemungkinan kejadian bongkah batu yang terjatuh dari bukit berhampiran Pangsapuri Intan, Taman Bukit Permai pada 9 Mac lepas adalah petunjuk awal insiden tanah runtuh di Taman Bukit Permai 2.

Beliau juga berkata kejadian bongkah batu terjatuh berhampiran pangsapuri berlaku kira-kira empat kilometer dari lokasi insiden tanah runtuh semalam. – Bernama


Serangan di Universiti Kabul bunuh 35 nyawa

KABUL, 17 Rabiulawal 1442H, Selasa – Angka kematian akibat serangan di Universiti Kabul meningkat sekurang-kurangnya kepada 35 orang, kata dua sumber kerajaan hari ini.

Kedua-dua sumber itu berkata, kebanyakan mereka yang terbunuh adalah pelajar dan sekitar 50 orang lagi cedera.

Sebahagian dari mangsa yang cedera patah anggota badan kerana melompat dari tingkap untuk menyelamatkan diri dari serangan yang berlaku ketka kelas pagi.

Menurut Kementerian Dalam Negeri, jumlah kematian secara rasmi adalah 22 orang manakala 27 yang lain cedera.

Taliban menafikan terbabit dalam serangan berkenaan – yang berlaku selepas letupan bulan lalu – membunuh puluhan pelajar di sebuah pusat bimbingan.

Namun beberapa pegawai kerajaan Afghanistan, termasuk Naib Presiden Afghanistan, Amrullah Saleh mendakwa Taliban terlibat.

Afghanistan mengadakan hari berkabung pada Selasa, dengan banyak bendera berkibar setengah tiang.

Selain itu, sekitar 100 pelajar berkumpul di luar universiti bagi memprotes bahawa rundingan damai dengan pemberontak Taliban di Doha tidak menyebabkan pengurangan keganasan.

Salah seorang pelajar yang memprotes dikenali sebagai Zaryab Paryani berkata, walaupun serangan seperti ini dilihat setiap hari, namun masih ada rundingan damai dengan mereka yang mana sungguh mengerikan. – Agensi


Noh Omar jangka tsunami politik di Selangor

BANGI, 23 Zulhijjah 1444H, Rabu – Bekas Pengerusi Badan Perhubungan UMNO Selangor, Tan Sri Noh Omar membayangkan berlaku tsunami politik di Selangor pada Pilihan Raya Negeri (PRN) nanti – sekali gus penukaran kerajaan daripada Pakatan Harapan (PH) kepada Perikatan Nasional (PN).

Beliau yang kini menyokong PN berkata, tsunami berkenaan berlaku berikutan sokongan rakyat Selangor kini beralih kepada PN dan meningkat ketika ini.

Katanya, tsunami politik pernah berlaku di negara ini dan ia sangat luar biasa.

“Kalau kita ingat pada Pilihan Raya Umum ke- 11 (PRU ke11) pada 2004 di Selangor, Barisan Nasional (BN) menang 100 peratus kerusi Parlimen.

“Selayang pun BN menang pada masa itu, Dewan Undangan Negeri (DUN) daripada 56 kerusi, BN menang 54, hanya dua saja iaitu DAP menang iaitu Sungai Pinang dan Sekinchan.

“Tetapi perubahan berlaku lagi pada Pilihan Raya Umum ke-12 pada 2008, BN kalah teruk di Selangor,” katanya.

Noh yang pernah menjawat sebagai Menteri Pertanian dan Asas Tani berkata, daripada daripada 22 kerusi Parlimen yang disandang BN, Selangor hanya memperoleh lima kerusi pada PRU 2008 manakala daripada 54 kerusi DUN, tinggal 20 sahaja menyebabkan parti itu tumbang di Selangor.

Justeru, beliau menjangkakan tidak mustahil, tsunami itu kembali berulang pada PRN kali ini.

“Kalau peristiwa tsunami 2008 mampu menukar kerajaan BN, saya fikir PRN kali ini juga tsunami akan berlaku lagi sekali gus menukar kerajaan PH di Selangor,” katanya.


Johor larang kegiatan politik di masjid dan surau

KULAI, 16 Rejab 1443H, Jumaat – Tokoh dan pemimpin daripada mana-mana parti politik tidak dibenarkan mengadakan sebarang kegiatan politik di dalam masjid dan surau di seluruh negeri Johor berkuat kuasa serta-merta.

Pengerusi Jawatankuasa Hal Ehwal Agama Islam Negeri Tosrin Jarvanthi berkata ketetapan itu diambil oleh Bahagian Pengurusan Masjid dan Surau Jabatan Agama Islam Negeri Johor (JAINJ).

Beliau berkata setiap kadi daerah dipertanggungjawabkan untuk memastikan tiada sebarang kegiatan politik termasuk majlis ceramah mahupun memberikan ucapan di masjid dan surau di kawasan mereka.

“Bahagian Pengurusan Masjid dan Surau JAINJ mengambil ketetapan tidak dibenarkan mana-mana tokoh dan pemimpin politik walaupun daripada parti kerajaan yang memerintah, menggunakan masjid serta surau untuk sebarang kegiatan politik,” katanya pada sidang media di sini, hari ini.

Tosrin berkata sekiranya perkara seumpama itu berlaku, ia akan dirujuk kepada Bahagian Fatwa Majlis Agama Islam Negeri Johor (MAINJ) bagi memutuskan tindakan lanjut.

Suruhanjaya Pilihan Raya (SPR) menetapkan 12 Mac ini sebagai tarikh pengundian bagi Pilihan Raya Negeri (PRN) Johor, manakala tarikh penamaan calon pada 26 Februari dan pengundian awal pada 8 Mac. – Bernama


Ketirisan RM3.1 juta: Tujuh kakitangan JPJ Johor direman

JOHOR BAHRU, 10 Rejab 1442H, Isnin – Tujuh kakitangan Jabatan Pengangkutan Jalan (JPJ) Johor direman tujuh hari mulai hari ini bagi membantu siasatan berhubung urusan cukai jalan yang dipercayai melibatkan ketirisan mencecah RM3.1 juta, dua tahun lalu.

Perintah reman hingga 28 Februari itu dikeluarkan Majistret Nurmadiana Mamat yang membenarkan permohonan Suruhanjaya Pencegahan Rasuah Malaysia (SPRM) bagi membolehkan siasatan dijalankan mengikut Seksyen 18 Akta SPRM 2009.

Semua mereka yang terdiri daripada lima lelaki dan dua wanita berumur 27 hingga 42 tahun itu ditahan antara 11 pagi dan 1 tengah hari semalam di pejabat SPRM di sini, bagi membantu siasatan berhubung urusan cukai jalan Lesen Kenderaan Motor (LKM) yang melibatkan lebih 1,000 jenis kenderaan bermotor.

Menurut sumber, mereka dipercayai telah memanipulasi sistem MYSIKAP bagi urusan cukai jalan LKM dan jumlah ketirisan kutipan cukai jalan JPJ Johor itu dianggar mencecah RM3.1 juta dalam tempoh enam bulan iaitu bermula Julai hingga Disember 2019.

Menurut sumber tersebut, kaunter hadapan JPJ dikenal pasti antara yang mudah terdedah kepada aktiviti jenayah terutama membabitkan rasuah, penyelewengan serta salah guna kuasa, dan isu paling kerap berlaku ialah perbuatan salah guna kuasa oleh kakitangan dengan menceroboh sistem JPJ. – Bernama


Agungkan komunis dalam Buku Teks Sejarah Tingkatan 4 perbuatan khianat negara

Oleh Ainul Illia Meor Suzurudin

BANGI, 11 Rejab 1442H, Selasa – Naratif prokomunis yang ditonjolkan dalam Buku Teks Sejarah Tingkatan 4 seolah-olah satu pengkhianatan terhadap negara.

Ada pihak jelas berusaha mengagungkan ideologi komunis dan mengiktiraf mereka sebagai pejuang kemerdekaan, kata Ketua Wanita Barisan Jemaah Islamiah Se-Malaysia (BERJASA), Azizah Che Awang.

Tindakan itu pastinya akan menghasilkan pemikiran pelajar yang boleh menerima ideologi komunis yang bertentangan dengan Perlembagaan Persekutuan dan Rukun Negara.

Walhal, katanya, mempelajari sejarah dan tokoh-tokoh pejuang negara adalah suatu keperluan dalam membangunkan negara bangsa.

“Kita pandang serius isu ini, kerana penerapan ideologi komunis ke dalam minda rakyat terutama pelajar sekolah secara terang-terangan akan mendatangkan ancaman kepada perpaduan nasional.

“Amat dikesali apabila fakta sejarah diselewengkan. Ini terbukti apabila laporan polis dibuat oleh pertubuhan bukan kerajaan (NGO).

“Jika hal ini berterusan, tentu sekali membawa impak ketidakadilan kepada pewaris pejuang-pejuang kemerdekaan yang sebenar,” katanya ketika dihubungi Ismaweb.net, hari ini.

Semalam, wakil gabungan NGO-NGO Melayu membuat laporan polis berhubung fakta di dalam Buku Teks Sejarah Tingkatan 4 yang didakwa telah diselewengkan.

Selain daripada memasukkan elemen komunis sebagai pejuang kemerdekaan, buku teks Sejarah tingkatan 4 itu juga mengangkat tokoh gerakan kiri nasionalis Melayu radikal dan mengiktiraf sumbangan mereka dalam perjuangan kemerdekaan.

“Penerangan mengenai gerakan nasionalis radikal terlalu terperinci. Tajuk-tajuk berkaitan seperti Gerakan Nasionalis Radikal Melayu, Gabungan Putera-AMCJA, Sumbangan Nasionalis Radikal, Cadangan Putera AMCJA dan Perlembagaan Rakyat,” kata wakil NGO-NGO berkenaan.

Pada masa sama, Azizah yang juga bekas guru mempertikaikan kredibiliti panel penulis skrip Buku Teks KSSM Sejarah Tingkatan 4.

Ini kerana, katanya, tidak mungkin mereka sebagai rakyat Malaysia naif tentang pejuang sebenar kemerdekaan Tanah Melayu.

“Mungkinkah ada niat jahat dan tangan-tangan ghaib di belakang mereka? Sepatutnya Kementerian Pendidikan mewujudkan panel bebas untuk menilai dan meluluskan skrip yang ditulis oleh barisan penulis sesebuah buku teks.

“Apatah lagi tentang sejarah negara yang berkait rapat dengan pembangunan negara bangsa.

“Kita gesa pihak berwajib menjalankan siasatan lanjut ke atas isu ini dan seterusnya segera membaiki fakta-fakta yang telah diseleweng oleh pihak yang tidak bertanggungjawab,” katanya.


SENARAI CALON PN DUN TERENGGANU

SENARAI CALON

• N1 Kuala Besut – Azbi Salleh (PAS)
• N2 Kota Putera – Mohd Nurkhuzaini Ab Rahman (PAS)
• N3 Jertih – Dr. Riduan Mohamad Nor (PAS)
• N4 Hulu Besut – Mohd Husaimi Hussin (Bersatu)
• N5 Jabi – Dr. Azman Ibrahim (PAS)
• N06 Permaisuri – Mohd Yusop Majid (Bersatu)
• N07 Langkap – Azmin Maarof (PAS)
• N08 Batu Rakit – Mohd Shafizi Ismail (PAS)
• N09 Tepuh – Hishamuddin Abdul Karim (PAS)
• N10 Buluh Gading – Ridzuan Hashim (PAS)
• N11 Seberang Takir – Khazan Che Mat (Bersatu)
• N12 Bukit Tunggal – Zaharudin Zahid (PAS)
• N13 Wakaf Mempelam – Wan Sukairi Wan Abdullah (PAS)
• N14 Bandar – Ahmad Shah Muhamed (PAS)
• N15 Ladang – Zuraida Md. Noor (PAS)
• N16 Batu Buruk – Muhammad Khalil Abdul Hadi (PAS)
• N17 Alur Limbat – Ariffin Deraman (PAS)
• N18 Bukit Payung – Mohd Nor Hamzah (PAS)
• N19 Ru Redang – Datuk Seri Dr. Ahmad Samsuri Mokhtar (PAS)
• N20 Pengkalan Berangan – Sulaiman Sulong (PAS)
• N21 Telemung – Mohd Zawawi Ismail (Bersatu)
• N22 Manir – Hilmi Harun (PAS)
• N23 Kuala Berang – Dr Mamad Puteh (PAS)
• N24 Ajil – Maliaman Kassim (PAS)
• N25 Bukit Besi – Ghazali Sulaiman (PAS)
• N26 Rantau Abang – Mohd Fadhli Rahmi Zulkifli (PAS)
• N27 Sura – Dr Tengku Muhammad Fakhruddin Tengku Md Fauzi (PAS)
• N28 Paka – Datuk Satiful Bahari Mamat (PAS)
• N29 Kemasik – Saiful Azmi Suhaili (PAS)
• N30 Kijal – Datuk Rozali Idris (Bersatu)
• N31 Chukai – Hanafiah Mat (PAS)
• N32 Air Putih – Mohd Hafiz Adam (PAS)


Dakwa isu arak ‘Timah’ sandiwara, MCA tak faham Melayu Islam

Oleh Zuhayati Yazid

BANGI, 24 Rabiulawal 1443H, Ahad – Dakwaan MCA bahawa kontroversi melibatkan arak jenama ‘Timah’ di negara ini sebagai sandiwara politik nyata sesuatu yang mengecewakan.

Malang parti yang turut serta dalam perjuangan membangunkan negara ini sejak dari mencapai kemerdekaan lagi gagal memahami cita rasa dan identiti orang Melayu Islam sebagai penduduk majoriti.

Pemerhati politik, Ustaz Haji Omar Kassim menyifatkan kenyataan MCA itu sebagai tidak rasional dengan kemarahan umat Islam terhadap isu yang dianggap sebagai sensitif ini.

“Sandiwara politik, di mana? Sepatutnya rasional dengan kemarahan umat Islam. Membuktikan sebuah parti biadap, tidak mengenang budi.

“Bukan baru dalam arena politik, tetapi masih tidak kenal identiti negara yang berteraskan Melayu dan Islam. Mengecewakan!,” katanya dalam satu kenyataan, hari ini.

Terdahulu, Setiausaha Agung MCA, Datuk Chong Sin Woon mendakwa kontroversi berkaitan arak jenama ‘Timah’ adalah permainan parti dan ahli politik untuk meraih sokongan yang akhirnya bertukar menjadi sandiwara politik yang tiada berkesudahan serta telah mengorbankan kebebasan rakyat Malaysia.

“Andainya Timah akhirnya menukar nama dan gambarnya, ia akan menjadi detik tewasnya logik dan pemikiran rasional kepada sandiwara dan muslihat politik, Malaysia akan menjadi bahan jenaka di seluruh dunia,” katanya.


Pelitup muka berganda bantu tapis lebih banyak zarah

KUALA LUMPUR, 16 Syawal 1442H, Jumaat – Pemakaian pelitup muka berganda dengan mengenakan pelitup muka kain di atas pelitup muka perubatan, dapat membantu menapis lebih banyak zarah berbanding menggunakan pelitup muka kain semata-mata, kata Ketua Pengarah Kesihatan Tan Sri Dr Noor Hisham Abdullah.

Berkongsi maklumat menerusi infografik dalam akaun Twitter beliau, kajian oleh Pusat Kawalan dan Pencegahan Penyakit (CDC) Amerika Syarikat (AS) merumuskan bahawa pemakaian pelitup muka berganda (dengan pelitup muka kain di atas pelitup muka perubatan) dapat mengurangkan risiko pemakai kepada pendedahan virus COVID-19.

“Walaupun ia tidak diwajibkan berserta dengan pelindung muka, ia memberikan perlindungan maksimum,” kata Dr Noor Hisham.

Menurut satu lagi infografik yang dikongsikan beliau, pelitup muka perubatan tanpa mengikat gelung telinga menyekat 56.1 peratus zarah, pelitup muka kain (51.4 peratus), pelitup muka yang gelung telinganya diikat dan diselit pada telinga pemakai (77 peratus) dan pelitup muka berganda (85.4 peratus).

Sentiasa memakai pelitup muka perubatan dengan pelitup muka kain untuk pemakaian berganda dan elakkan menggunakan pelitup muka jenis sama sebagai pelitup muka berganda, menurut infografik itu.

Satu lagi infografik menunjukkan bahawa pelitup muka N95 sepatutnya digunakan satu sahaja dan tidak dipasangkan dengan pelitup muka lain, kerana ia adalah piawaian tertinggi bagi jenis pelitup muka dan ia boleh melitup permukaan muka dan menapis 95 peratus zarah.

Semalam, jumlah kes COVID-19 harian yang direkodkan di negara ini terus melonjak dengan 7,857 kes dilaporkan dalam tempoh 24 jam dan 59 kematian, menjadikan jumlah kematian kepada 2,491. -Bernama


Batal sabitan kes liwat: Keputusan rayuan saman Anwar 23 Februari 2022

PUTRAJAYA,29 Rabiulawal 1443H, Jumaat – Mahkamah Rayuan  menetapkan 23 Feb tahun depan bagi memutuskan rayuan Datuk Seri Anwar Ibrahim terhadap keputusan Mahkamah Tinggi yang membatalkan saman pemula beliau berkaitan sabitan kes liwat membabitkan bekas pembantunya, Mohd Saiful Bukhari Azlan.

Panel tiga hakim terdiri daripada Datuk Lee Swee Seng, Datuk Abu Bakar Jais dan Datuk Supang Lian menetapkan tarikh itu selepas mendengar hujah peguam Anwar iaitu Datuk Seri Gopal Sri Ram serta Peguam Kanan Persekutuan Suzana Atan bagi pihak kerajaan dan peguam Harvinderjit Singh, yang mewakili peguam Tan Sri Muhammad Shafee Abdullah, sebagai pencelah dalam prosiding yang berlangsung secara maya.

Anwar mengemukakan rayuan terhadap keputusan Mahkamah Tinggi Kuala Lumpur pada 8 Nov 2017 yang membenarkan permohonan kerajaan untuk membatalkan saman pemula beliau selepas memutuskan kes itu sebagai tidak mempunyai asas dan sebarang bukti untuk menyokongnya.

Saman pemula Anwar, yang difailkan pada 9 Jun 2017 terhadap kerajaan Malaysia, mendakwa beliau tidak mendapat perbicaraan adil dalam prosiding rayuannya berhubung sabitan kes liwat.

Ahli Parlimen Port Dickson itu memohon satu deklarasi bahawa sabitannya oleh Mahkamah Rayuan pada 7 Mac 2014 adalah ultra vires atau di luar kuasa Perlembagaan Persekutuan dan oleh itu, adalah terbatal serta tidak sah.

Beliau juga memohon perintah bahawa keputusan Mahkamah Persekutuan yang mengekalkan keputusan Mahkamah Rayuan juga adalah ultra vires dan oleh itu, terbatal serta tidak sah.

Afidavit Anwar mendakwa Muhammad Shafee menerima RM9.5 juta daripada bekas Perdana Menteri Datuk Seri Najib Tun Razak untuk mengetuai pasukan pendakwaan dalam rayuan berhubung sabitan kes liwat beliau.

Sabitan dan hukuman penjara lima tahun terhadap Anwar bagi kesalahan meliwat Mohd Saiful telah dikekalkan oleh Mahkamah Persekutuan. Bagaimanapun, Anwar telah diberikan pengampunan penuh oleh Yang di-Pertuan Agong pada 16 Mei 2018.

Terdahulu, Sri Ram berhujah kes itu sepatutnya dikembalikan ke Mahkamah Tinggi supaya kebenaran mengenai isu pembayaran RM9.5 juta yang kononnya dibuat kepada Muhammad Shafee bagi mengendalikan pendakwaan dalam rayuan kes liwat Anwar dapat diuji.

“Kami berhujah bahawa peluang perlu diberikan kepada kami untuk menguji kesahihan pembayaran ini,” katanya sambil menambah Muhammad Shafee perlu disoal balas berhubung isu RM9.5 juta itu.

Sri Ram berhujah perayu (Anwar) tidak mendapat perbicaraan yang adil susulan kegagalan Muhammad Shafee mendedahkan pembayaran itu.

“Pembayaran itu dibuat oleh Perdana Menteri ketika itu Datuk Seri Najib Tun Razak yang mempunyai kepentingan dalam keputusan kes liwat Anwar,” katanya.

Suzana pula berhujah Anwar telah mendapat perbicaraan yang adil di Mahkamah Tinggi apabila beliau dibebaskan daripada pertuduhan.

“Berdasarkan keterangan yang dikemukakan kepada Mahkamah Tinggi, Mahkamah Rayuan telah menangguhkan dapatan Mahkamah Tinggi yang membawa kepada sabitan jenayah itu.

“Sabitan jenayah ini telah dikekalkan oleh Mahkamah Persekutuan. Oleh itu, permohonan ini yang bertujuan untuk membatalkan sabitan jenayah tersebut, adalah tindakan sampingan terhadap penghakiman Mahkamah Rayuan serta Mahkamah Persekutuan dan mahkamah ini tidak mempunyai bidang kuasa untuk berbuat demikian,” katanya. – Bernama


Amaran hujan berterusan hingga Isnin

BANGI, 25 Jamadilakhir 1444H, Rabu – Jabatan Meteorologi Malaysia (MetMalaysia) mengeluarkan ramalan luruan monsun yang dijangka berlaku di timur Semenanjung pada esok hingga 23 Januari depan.

Ketua Pengarahnya, Muhammad Helmi Abdullah berkata, ramalan itu berdasarkan analisis model cuaca dan keadaan itu berpotensi menghasilkan hujan berterusan di kawasan terbabit dalam tempoh tersebut.

“Sehubungan itu, MetMalaysia mengeluarkan Amaran Hujan Berterusan yang membabitkan Johor, Pahang, Kelantan dan Terengganu berkuat kuasa dari 19 hingga 22 Januari ini,” katanya dalam satu kenyataan di Facebook, hari ini.

Sementara itu, beliau berkata, ribut petir dan hujan lebat berserta angin kencang juga dijangka berlaku di pedalaman dan barat Semenanjung, tengah dan barat Sarawak serta barat Sabah pada sebelah petang dan awal malam dalam tempoh ramalan.

“Amaran angin kencang dan laut bergelora bagi perairan Laut China Selatan berkuat kuasa sehingga 23 Januari 2023,” katanya.

Justeru, orang awam dinasihatkan untuk sentiasa merujuk laman web www.met.gov.my dan semua media sosial serta memuat turun aplikasi myCuaca bagi maklumat yang terkini dan sahih.


PRN Johor: Amanah, DAP tawar MUDA 6 kerusi

JOHOR BAHRU, 9 Jamadilakhir 1443H, Rabu – Parti Ikatan Demokratik Malaysia (MUDA) ditawarkan untuk bertanding di enam kerusi Dewan Undangan Negeri (DUN) pada Pilihan Raya Negeri (PRN) Johor pada 12 Mac ini.

Perkara itu dimaklumkan dalam kenyataan bersama hari ini yang ditandatangani Presiden Amanah Mohamad Sabu, Setiausaha Agung DAP Lim Guan Eng dan Presiden MUDA Syed Saddiq Syed Abdul Rahman.

Menurut kenyataan itu, MUDA akan bertanding di kerusi DUN Tenang, Bukit Kepong, Parit Raja, Machap, Puteri Wangsa dan Bukit Permai.

“DAP bersetuju memberi dua kerusi kepada MUDA untuk bertanding iaitu Machap dan Bukit Permai manakala DUN selebihnya diberikan oleh Amanah. Sementara itu, rundingan antara MUDA dan PKR sedang diteruskan demi kesepaduan menghadapi PRN ini,” menurut kenyataan itu.

Enam kerusi itu sebelum ini ditandingi Bersatu pada Pilihan Raya Umum Ke-14 di bawah Pakatan Harapan (PH).

Ketiga-tiga parti itu juga mencapai tiga matlamat utama termasuk memastikan tiada pertindihan kerusi antara calon masing-masing, selain turut bersetuju bergerak sebagai rakan strategik pilihan raya walaupun MUDA tidak menyertai Pakatan Harapan (PH)

“Pimpinan Amanah, DAP dan MUDA percaya bahawa pakatan pilihan yang dijalin menerusi rundingan ini akan membawa suara rakyat Johor dengan cemerlang selaras dengan agenda Johor Bangkit agar PRN Johor adalah untuk masa depan rakyat dan bukanlah perebutan kuasa dan jawatan,” menurut kenyataan itu. – Bernama


COVID-19: Indonesia catat 8,002 kes baharu dalam tempoh 24 jam

JAKARTA,  15 Jamadilawal 1442H, Rabu  – Indonesia mencatatkan 8,002 kes baharu COVID-19 dalam tempoh 24 jam, menjadikan kes keseluruhan di republik itu kini meningkat kepada 735,124 kes.

Rekod tertinggi kes baharu setakat ini ialah pada 3 Disember lepas, dengan catatan 8,369 kes.

Berdasarkan data yang disiarkan di laman twitter rasmi Badan Nasional Pengurusan Bencana Indonesia @BNPB_Indonesia hari ini, 603,741 pesakit dinyatakan telah sembuh, manakala 67,615 lagi pesakit masih dalam pemantauan virus berkenaan.

Bagi tempoh 12 tengah hari semalam sehingga 12 tengah hari ini juga, 241 lagi kematian berlaku, menjadikan jumlah kematian kumulatif di republik itu kini 21,944 orang.

Provinsi Jakarta menjadi wilayah tertinggi untuk kes positif keseluruhan iaitu 181,713 dengan 2,053 kes baharu, manakala provinsi Jawa Timur mencatatkan kes keseluruhan kematian tertinggi iaitu 5,762 orang. -Bernama


Pengunduran Kit Siang bukti khidmat veteran politik sudah ‘tamat tempoh’

Oleh: Zuhayati yazid

BANGI, 18 Syaaban 1443H, Isnin – Pengunduran pemimpin DAP, Lim Kit Siang sewajarnya menjadi petunjuk kepada golongan politik veteran di negara ini bahawa perkhidmatan mereka sudah ‘tamat tempoh’.

Namun, sikap degil yang dipamerkan bukan sahaja memberi kesan buruk kepada kestabilan politik malah kelangsungan pembangunan negara.

Pengerusi Kebajikan Amal Sejagat, Mohd Nur Izzat Johari melihat, Pilihan Raya Umum ke-15 (PRU15) merupakan medan paling ideal untuk muka-muka baharu diperkenalkan kepada rakyat.

“Inilah langkah yang perlu dilakukan, lagi pun sudah 56 tahun beliau dalam arena politik, kini masanya untuk tampilkan orang-orang muda dalam meremajakan semula parti-parti politik dalam negara ini.

“Ini juga sepatut dilakukan dalam parti-parti lain terutama UMNO, yang bukan sekadar pandai berjanji tetapi takut untuk merealisasikan.

“Tetapi saya melihat tidak semudah itu dalam konteks perubahan kepimpinan dalam politikal parti di negara ini, hakikatnya mereka sayang untuk tinggalkan kedudukan yang selesa walaupun melebihi empat atau lima penggal,” katanya ketika dihubungi Ismaweb.net, hari ini.

Semalam, Kit Siang mengumumkan berundur dari arena politik selepas berkecimpung selama 56 tahun dan menjadi antara pengasas DAP.

Sebelum itu, penganalisis politik, Prof Datuk Dr Mohammad Agus Yusoff menegaskan, tiba masa pemimpin lama melepaskan teraju kepada kepimpinan baharu.

Dalam pada itu, Mohd Izzat berpandangan, perubahan yang selari dengan keadaan semasa diyakini mampu membawa negara ke arah lebih baik.

“Mungkin tidak salah sekiranya kita amalkan konsep mentor dan mentee dalam merancakkan lagi politik negara.

“Kita tidak mahu seperti yang berlaku kepada parti Muda yang tiada pendirian dan hilang hala tuju yang semuanya gara-gara tidak mahu terima tunjuk ajar daripada pemimpin yang berpengalaman,” katanya.


Selesaikan dahulu isu perut rakyat, baru fikir pilihan raya: Dr Shamsul Amri

BANGI, 27 Zulkaedah 1443H, Isnin – Daripada terlalu sibuk mendesak supaya Pilihan Raya Umum Ke- 15 (PRU 15) diadakan dalam masa terdekat, ahli politik disaran supaya memikirkan isi perut rakyat terlebih dahulu.

Pandangan berkenaan disuarakan Pengarah Institut Kajian Etnik (KITA) Universiti Kebangsaan Malaysia (UKM), Prof. Ulung Datuk Dr Shamsul Amri Baharuddin berkata, buat masa ini perkara itu perlu didahulukan berbanding memikirkan desakan yang mahu PRU dilakukan.

“Sekarang bukan masa sesuai untuk mengadakan PRU apatah lagi dalam keadaan rakyat berdepan masalah termasuk isu harga barang.

“Ini pandangan peribadi saya berdasarkan pengalaman ilmiah selama 45 tahun, isu antara perut dan PRU, yang manakah patut didahulukan, cuba fikir dan hurai kenapa,” katanya.

Sejak kebelakangan ini, isu PRU ke-15 mula semakin hangat diperkatakan menjelang tempoh akhir memorandum persefahaman antara pihak kerajaan dan pembangkang pada 31 Julai depan.

Malah, ramai tokoh UMNO berpendapat tempoh masa ini merupakan peluang terbaik kerana parti itu berada dalam keadaan diterima rakyat manakala pembangkang pula sebaliknya terus lemah.

Namun, Prof Shamsul Amri berkata, adalah lebih baik sekiranya menunggu sehingga akhir tempoh satu penggal.

“PRU pada ketika ini saya rasa yang lebih baik tunggulah akhir tempoh, kalau tidak nanti ganti lagi Perdana Menteri.

“Perut kosong mereka ini, kena juga dijaga, kerana ia boleh jadi isu besar apabila terpaksa pergi mengundi dalam keadaan kelaparan, siapakah yang akan dipangkah kelak?,” soalnya.

Malah, tegas beliau, apabila berlaku peralihan kerajaan sehingga bertukar empat kali perdana menteri hanya dalam tempoh satu penggal, ia disifatkan sebagai satu situasi yang aneh.

Beliau merujuk trend di kebanyakan negara maju yang menyaksikan jawatan ketua kerajaan boleh bertukar tiga kali dalam satu penggal sehingga mengakibatkan suasana politik tidak stabil.

“Empat Perdana Menteri satu pilihan raya, four in one, tak pernah dibuat. Three in one ya, tapi four in one tak pernah kita buat.

“Jadi ini isu-isu yang saya fikir harus difikirkan mereka yang memerintah. Saya berpandangan isu perut (nasib rakyat) selesaikan dahulu,” ujarnya.

Bagaimanapun, beliau menyerahkan isu ini kepada ahli-ahli politik untuk memikirkannya kerana mereka lebih bijak dan hebat menilai.


Tragedi Batang Kali bukan dalam senarai cerun kritikal

BANGI, 2 Jamadilakhir 1444H, Isnin – Cerun di kawasan tragedi runtuhan tanah di tapak perkhemahan Father’s Organic Farm, Jalan Batang Kali-Genting Highlands di Hulu Selangor, tidak tersenarai dalam cerun-cerun kritikal di bawah pemantauan Jabatan Mineral dan Geosains Malaysia (JMG).

Ketua Pengarah JMG, Hisamuddin Termidi berkata, ia bertentangan dengan laporan media sebelum ini yang menyatakan cerun terbabit berada dalam senarai pemantauan pihaknya.

Katanya, JMG menafikan laporan itu dan menegaskan skop pemantauan cerun kritikal JMG tertumpu di kawasan penempatan dan cerun-cerun semula jadi, yang tidak bertindih fungsi dengan pihak autoriti lain.

“Bagi penempatan ataupun sebarang cadangan pembangunan baru di lereng bukit atau berkedudukan berhampiran cerun merupakan sebahagian komponen dalam kebenaran merancang yang memerlukan penilaian risiko dibuat.

“Bagi risiko yang melibatkan bencana geologi tanah runtuh, pihak pemaju perlu melantik ahli geologi profesional yang berdaftar di bawah Lembaga Ahli Geologi Malaysia membuat penilaian,” katanya dalam satu kenyataan, hari ini.

Hisamuddin berkata, portal Malaysiakini dan Utusan Malaysia pada 18 Disember lepas melaporkan bahawa cerun di kawasan tragedi runtuhan tanah itu disenaraikan antara lokasi kritikal yang dikenal pasti JMG.

Selain itu, pada 21 Disember lepas, beliau berkata, Berita Harian pula melaporkan JMG pada bulan September, menyenaraikan kawasan tanah runtuh yang terjadi di Batang Kali sebagai lokasi kritikal.

Bagaimanapun katanya, jurucakap pengusaha Father’s Organic Farm, Frankie Tan berkata, beliau tidak pernah menerima apa-apa surat atau sebarang maklumat mengenai senarai terbabit.


Hujan lebat dan ribut petir dijangka landa utara Semenanjung

BANGI, 9 Rabiulawal 1445H, Isnin – Hujan lebat, ribut petir berserta angin kencang dalam tempoh lebih panjang dijangka melanda negeri utara Semenanjung Malaysia termasuk kawasan perairan negeri berkenaan.

Jabatan Meteorologi Malaysia (MetMalaysia) dalam kenyataan berkata, berdasarkan analisis model cuaca, penumpuan angin yang sedang berlaku di kawasan utara Semenanjung Malaysia dijangka berlanjutan sehingga 27 September ini.

Katanya, keadaan itu berpotensi menghasilkan ribut petir berserta hujan lebat dan angin kencang dalam tempoh yang lebih panjang.

“Orang awam adalah dinasihatkan untuk sentiasa merujuk laman web www.met.gov.my dan semua media sosial serta memuat turun aplikasi myCuaca bagi maklumat yang terkini dan sahih,” katanya.


PRN: PN tak gentar lawan PH-BN

BANGI, 13 Jamadilakhir 1444H, Jumaat – Perikatan Nasional (PN) tidak gentar mempertahankan kemenangan di beberapa negeri pentadbirannya terutama di Kelantan, Kedah dan Terengganu pada Pilihan Raya Negeri (PRN) nanti.

Meskipun Pakatan Harapan (PH) dan Barisan Nasional (BN) bekerjasama, PAS tetap yakin sokongan kepada PN semakin kuat, kata Timbalan Presiden PAS, Datuk Seri Tuan Ibrahim Man.

“Saya tengok sokongan rakyat kepada PN di Kelantan, Kedah dan Terengganu semakin kuat terutama selepas rakyat melihat PH dan BN yang saling menyerang sesama sendiri sebelum PRU15 tiba-tiba bersama dan berkawan baik.

“Kita juga dapat melihat sokongan kepada PN sangat kuat pada PRU15 lalu dan kita yakin dapat mempertahankan kemenangan di tiga negeri berkenaan pada PRN nanti,” katanya seperti dipetik media tempatan, hari ini.

Tegas beliau, kestabilan politik dan pencapaian baik di tiga negeri tersebut merupakan faktor utama peningkatan sokongan rakyat kepada PN.

Malah beliau menjelaskan semua pihak harus akur pencapaian di Kelantan, Terengganu dan Kedah dalam konteks pelaburan serta perancangan pembangunan berjalan dengan baik.

Dalam pada Tuan Ibrahim berkata, PAS tidak melihat keputusan kerajaan negeri Kedah menutup semua premis perjudian akan memberi kelebihan kepada BN dan PH pada PRN itu nanti.

Sebaliknya, tegas beliau di penutupan premis perjudian berkenaan telah lama dilaksanakan di Kelantan dan langkah berkenaan diterima baik oleh pengundi bukan Islam.

Justeru, katanya perkara berkenaan tidak menjadi ukuran kepada sokongan pengundi bukan Islam di Kedah.

“Kalau mahu mengukur kejayaan dalam pilihanraya, PRU15 baru-baru inilah ukurannya,” tegas beliau.


Rejim Zionis tembak mati bekas tahanan Palestin

RAMALLAH, 9 Ramadan 1443H, Isnin – Tentera negara pengganas Israel menembak mati seorang bekas banduan Palestin ketika serbuan di bandar al-Khader, selatan bandar Bethlehem, Tebing Barat yang diduduki.

Sumber tempatan berkata, pemuda dikenali sebagai Mohammad Ali Ghoneim itu ditembak berhampiran rumah beliau ketika serbuan tentera Israel di al-Khader.

Peluru dilaporkan menembusi dada lelaki berusia 21 tahun itu.

Ghoneim dipindahkan ke Hospital Al-Yamama di al-Khader lokasi beliau meninggal dunia akibat kecederaan dialami.

Jurucakap tentera Israel mendakwa, tentera melepaskan tembakan selepas Ghoneim dilihat melemparkan bom petrol (molotov cocktail) ke arah kenderaan milik warga Israel.

Kejadian itu menandakan warga Palestin yang ketiga ditembak mati pada Ahad.

Terdahulu, tentera Israel menembak mati seorang wanita tidak bersenjata berhampiran Bethlehem yang dikenali sebagai Ghada Ibrahim al-Aridi, seorang balu berusia 47 tahun dari kampung Husan, barat Bethlehem.

Ghada meninggal dunia di sebuah hospital di bandar berhampiran Beit Jala selepas kehilangan banyak darah.

Tentera Israel mendakwa, askar melepaskan tembakan amaran ke udara apabila wanita itu menghampiri mereka sebelum tembakan dilepaskan ke arah ibu kepada enam anak itu.

Tiada senjata ditemui pada badannya, menurut akhbar Israel Haaretz.

Tentera berkata, kejadian itu sedang disiasat.

Beberapa jam selepas kejadian itu, Maha al-Zaatari, 24, ditembak di Hebron selepas didakwa, menikam seorang pegawai polis sempadan Israel di salah satu pusat pemeriksaan di bandar lama dengan pisau.

Pegawai itu dilaporkan mengalami kecederaan ringan.

Jurucakap polis Israel mengesahkan, bahawa wanita itu telah ‘dineutralkan’ berhampiran pusat pemeriksaan tentera Israel. – Agensi


Protes antikerajaan memuncak di Syria, 2 maut

BEIRUT, 10 Jamadilawal 1444H, Isnin – Seorang penunjuk perasaan dan anggota polis terbunuh pada Ahad di bandar Sweida di selatan Syria ketika pasukan keselamatan menyuraikan protes yang jarang dilakukan oleh ratusan rakyat yang menentang keadaan hidup semakin merosot.

Pemerhati Hak Asasi Manusia Syria berkata, ketegangan memuncak di bandar yang dikuasai rejim itu selepas penunjuk perasaan membaling batu ke arah bangunan kerajaan dan menyerbunya, mengalihkan gambar besar Presiden Bashar al-Assad daripada fasad.

“Sekurang-kurangnya seorang penunjuk perasaan dan seorang pegawai polis terbunuh,” kata ketua kumpulan pemerhati terbabit, Rami Abdel Rahman, kepada AFP.

Penunjuk perasaan itu ditembak mati apabila pasukan keselamatan melepaskan tembakan selepas peserta protes memasuki bangunan itu, katanya, sambil menambah bahawa tentera kerajaan telah berada di bandar berkenaan, menyuraikan penunjuk perasaan.

Akhbar berita tempatan Suwayda24 mengesahkan dua kematian itu, termasuk empat yang lain dibawa ke hospital dengan kesan tembakan di bandar Druze.

Rantau Sweida di selatan Damsyik adalah ‘nadi’ Druze, yang membentuk kurang daripada tiga peratus penduduk sebelum perang Syria dan sebahagian besarnya telah menjauhkan diri daripada perang saudara negara itu.

Perang itu telah membunuh hampir setengah juta orang sejak ia bermula pada 2011 dengan penindasan kejam protes antikerajaan, memecah-belahkan negara dan menyebabkan kejatuhan ekonomi. – Agensi


FDA AS timbang benar suntikan vaksin kanak-kanak selepas 2 bulan ujian klinikal

AMMAN, 4 Safar 1443H, Sabtu – Agensi kawalan kesihatan Amerika Syarikat (AS) berkata kanak-kanak yang menjalani ujian klinikal vaksin COVID-19 perlu dipantau sekurang-kurangnya dua bulan bagi mengesan sebarang kesan sampingan.

Selain itu, agensi berkenaan membayangkan kemungkinan menimbang laluan pantas bagi membenarkan suntikan itu diberikan untuk kegunaan kecemasan, sebelum mendapat kelulusan penuh.

Agensi Berita Jordan (Petra) melaporkan, Pentadbiran Makanan dan Ubat-ubatan (FDA) AS pada Jumaat memaklumkan ia sedang menilai data menyeluruh secepat mungkin, kemungkinan dalam masa beberapa minggu, berbanding jangkaan beberapa bulan sebelum ini.

Pada bulan lalu, FDA memberikan kelulusan penuh penggunaan vaksin Pfizer Inc’s (PFE.N) bagi mereka yang berusia 16 tahun ke atas berasaskan ujian selama enam bulan.

Suntikan berkenaan mendapat kelulusan pada Disember untuk kegunaan kecemasan berasaskan ujian pendek selama dua bulan, menurut laporan itu. – Bernama


Selain apartheid, rejim pengganas sedang lakukan penghapusan etnik

BANGI, 11 Syawal 1442H, Ahad – Tindakan kejam rejim penjajah lsrael ke atas penduduk Palestin memberi imej dan perspektif baharu bahawa mereka inilah sebenarnya pengganas.

Bahkan, penindasan kejam Israel terhadap penduduk peribumi Palestin dipandang seperti dasar apartheid yang pernah dilaksanakan regim kulit putih di Afrika Selatan dari 1948 hingga awal 1990-an – yang mendapat kecaman seluruh dunia serta disokong Pertubuhan Bangsa-Bangsa Bersatu (PBB).

Bagi sesetengah wartawan dan pengulas, rejim Zionis bukan sekadar melancarkan dasar apartheid yang amat hina dan terkutuk, tetapi sedang mengamalkan dasar ‘penghapusan etnik’, kata Profesor Emeritus di Fakulti Pengajian Pengurusan Pertahanan, Universiti Pertahanan Nasional Malaysia (UPNM).

Menurut Datuk Dr Wan Hashim Wan Teh, ini lebih menakutkan, di samping ia juga sesuatu yang amat hina lagi terkutuk bagi semua negara pendukung demokrasi serta penganut Kristian dan Yahudi orthodox.

“Bagi mereka, perbuatan ini dianggap ‘jenayah terhadap kemanusiaan’,” katanya menulis di Berita Harian.

Dari satu perspektif, beliau berkata, serangan dan kekejaman yang membawa kepada semakin ramai rakyat Islam terkorban – terutama kanak kanak, belia dan wanita – memberi imej buruk kepada Israel.

Jelasnya, kerajaan Israel melalui anggota tenteranya yang bertindak sebagai samseng dan pengganas sedang melakukan apa yang diistilahkan sebagai dasar penghapusan etnik.

Justeru, sebagai strategi perjuangan baharu, apa yang perlu dilakukan rakyat Palestin serta semua warga dunia yang bersimpati dengan nasib malang mereka ialah membongkar dan membuat pendedahan seluasnya kepada masyarakat dunia tentang kekejaman kerajaan dan tentera Israel.

“… yang boleh di rumuskan sebagai ‘kekejaman terhadap kemanusiaan’, menerusi kedua-dua perlakuannya yang keji iaitu gabungan dasar apartheid dan penghapusan etnik terhadap warga serta peribumi Palestin yang dijajah Israel Zionis,” katanya.

Selain itu katanya, tekanan juga perlu diberikan kepada PBB bagi mencari formula penyelesaian tuntas kepada konflik yang sudah berdekad lamanya dan mengakibatkan nyawa ribuan manusia tidak berdosa terkorban.


Terengganu akan pantau sijil vaksinasi penjawat awam

KUALA NERUS, 8 Jamadilakhir 1443H, Selasa – Kerajaan Terengganu sedang memantau jika penjawat awam di negeri ini terlibat mendapatkan sijil vaksinasi COVID-19 palsu susulan penahanan seorang doktor klinik swasta berkait isu itu.

Pengerusi Jawatankuasa Kerajaan Tempatan, Perumahan, Kesihatan dan Alam Sekitar negeri Dr Alias Razak berkata, kerajaan negeri memandang serius isu sijil vaksinasi palsu kerana ia melibatkan keselamatan dan kesihatan rakyat.

“Kami akan mengarahkan jabatan kerajaan memantau mereka yang antivaksin dan sama ada mereka memperoleh sijil vaksin palsu.

“Ini adalah kesalahan serius dan perkara itu akan dipantau oleh jabatan berkenaan bagi memastikan perkara itu (pembelian sijil vaksinasi palsu) tidak berulang,” katanya dalam kenyataan, hari ini

Beliau berkata demikian bagi mengulas penahanan seorang doktor klinik swasta oleh polis di Marang pada Sabtu lalu selepas disyaki mengeluarkan sijil vaksinasi COVID-19 palsu.

Dr Alias berkata, kerajaan negeri menyerahkan kepada polis dan Kementerian Kesihatan untuk memberhentikan pengamal perubatan swasta lain yang terlibat dalam kegiatan keji itu.

Awal Isnin, Ketua Polis Terengganu, Datuk Rohaimi Md Isa berkata, seorang doktor berusia 51 tahun ditahan di kliniknya dalam serbuan Jabatan Kesihatan Terengganu selepas menerima aduan orang ramai mengenai aktiviti itu.

Rohaimi berkata, siasatan awal mendapati 1,900 individu telah menjalani vaksinasi dengan klinik dan polis masih menyiasat individu sebenar yang tidak menerima suntikan vaksin mereka kerana polis hanya menemui sijil vaksinasi palsu.


NATO patut bertanggungjawab tangani krisis Ukraine

BEIJING, 17 Ramadan 1444H, Sabtu – Pertubuhan Perjanjian Atlantik Utara (NATO) berhak dan bertanggungjawab menangani krisis di Ukraine bukannya menuding jari kepada China.

Jurucakap Menteri Luar China, Mao Ning berkata, Amerika Syarikat (AS) dan blok ketenteraan NATO perlu memikul tanggungjawab dalam krisis Ukraine.

Kata Mao Ning, NATO tiada hak mengkritik China selain mendakwa pertubuhan berkenaan tidak berada dalam kedudukan untuk mengkritik atau menekan negara republik itu.

Katanya lagi, China kini berpegang pada pendirian objektif dan adil serta menyokong penyelesaian politik bagi krisis berkenaan termasuk berusaha untuk perbincangan ke arah keamanan.

“Sejarah akan memberitahu siapa yang telus berdiri dalam menegakkan keadilan,” tegas Moa Ning.

Rabu lalu, Setiausaha Agung NATO, Jeneral Jens Stoltenberg memberi amaran kepada China untuk menyekat ‘penjajaran’ yang semakin meningkat dengan Moscow, menuduh Beijing menyokong ekonomi Russia.

Stoltenberg mendakwa China membekalkan senjata kepada musuh ketat NATO dan menegaskan tindakan tersebut akan menjadi kesilapan bersejarah dengan kesan yang mendalam.

Bagaimanapun, Beijing berulang kali menafikan mempunyai sebarang rancangan untuk memberikan bantuan kepada Russia.

Kedua-dua negara itu semakin rapat sepanjang tahun lalu, selain berikrar untuk mengukuhkan kepercayaan ketenteraan bersama selepas pertemuan antara presiden Russia, Vladimir Putin dan Perdana Menteri China, Xi Jinping di Kremlin bulan lalu. – Agensi


Desak segerakan PRU15 pentingkan diri, mahukan kuasa: Abdul Hadi

BANGI, 3 Zulkaedah 1443H, Jumaat – PAS menyifatkan desakan pembubaran Parlimen bagi memberi laluan Pilihan Raya Umum ke-15 (PRU15) adalah langkah tidak wajar memandangkan rakyat ketika ini masih terbeban dengan pelbagai isu termasuk ekonomi dan kos sara hidup.

Presiden PAS, Tan Sri Abdul Hadi Awang berkata, partinya bersedia berdepan PRU15 pada bila-bila masa, namun ketika ini kesusahan rakyat menjadi keutamaan dan perlu diselesaikan.

“PRU15 masih belum sesuai dilaksanakan buat masa ini kerana rakyat sedang dihimpit kesusahan.

“Berdasarkan perkembangan ekonomi dunia banyak pihak yang terkesan perang antara Russia-Ukraine di samping krisis harga minyak yang turut mempengaruhi ekonomi negara, lagi pun, COVID-19 belum diisytiharkan tamat lagi,” katanya.

Beliau berkata demikian ketika ditemui pemberita selepas menyampaikan kuliah mingguan di Masjid Rusila, Marang, hari ini.

Menurut Abdul Hadi, buat masa ini, kerajaan tidak akan tunduk terhadap mana-mana desakan untuk membubarkan Parlimen bagi membolehkan PRU15 diadakan.

“Kita tidak bergantung kepada desakan sesiapa. Mereka yang mendesak hanya mahukan kuasa. Kita bukan nak kuasa kita mahu kepada rakyat sahaja, jangan susahkan rakyat,” katanya.

Malah, beliau turut menyifatkan desakan supaya diadakan PRU dalam keadaan negara berdepan inflasi adalah sikap pentingkan diri sendiri.


Gergasi media sosial dunia sengaja padam kandungan berkait Palestin

BANGI, 3 Syawal 1442H, Sabtu – Platform media sosial gergasi antarabangsa – Facebook, Twitter dan Instagram – dipercayai adalah antara pihak yang berada di belakang dasar untuk memadam semua perkongsian dan maklumat berkaitan penderitaan serta keganasan yang berlaku ke atas Semenanjung Gaza.

Semua syarikat gergasi itu mendakwa bahawa perkongsian membabitkan isu Palestin  sebagai ‘bahan dan kandungan berbahaya’ yang dijadikan alasan untuk melaksanakan dasar berkenaan.

Ini termasuk kandungan yang mempunyai kata-kata seperti Al-Aqsa, perjuangan atau pengkebumian mangsa yang syahid.

Bukan setakat itu, semua platform media sosial terbabit turut memadam sebahagian besar penerbitan mengenai Palestin dan menutup akaun aktivis serta penyokong Palestin.

Bagaimanapun, berbeza keadaan bagi media sosial Israel, rata-rata kandungan bersifat retorik hasutan, kebencian dan perkauman terhadap rakyat Palestin tidak disekat dan dipadamkan tanpa tapisan.

“Pagi ini saya tergesa-gesa bertemu dengan pengarah dasar awam untuk Facebook yang berpusat di London, Ebele Okobi dan mengemukakan aduan rasmi yang sangat jelas dan memberi amaran bahawa sifat prejudis itu perlu segera dibaiki.

“Berdepan ujian memutarbelitkan dan mendiamkan diri tidak kurang penting ya untuk perjuangan di lapangan, dan saya mengajak golongan muda di mana sahaja untuk bertempur dengan yakin dan tekad terhadap perubahan serta kemenangan,” kata penulis yang tidak mendedahkan namanya.


‘Saya jumpa Zuraida dulu, baru Muhyiddin’

BANGI, 16 Zulkaedah 1443H, Khamis – Perdana Menteri, Datuk Seri Ismail Sabri Yaakob akan mengadakan pertemuan dengan Datuk Zuraida Kamaruddin bagi membincangkan kedudukannya sebagai Menteri Perusahaan, Perladangan dan Komoditi, minggu depan.

Beliau telah memaklumkan perkara berkenaan kepada Tan Sri Muhyiddin Yassin dan akan mengadakan pertemuan dengannya selepas perjumpaan dengan Zuraida.

“Saya akan jumpa Zuraida minggu depan, sama ada sebelum atau selepas (mesyuarat) Kabinet.

“Saya sudah beritahu Tan Sri Muhyiddin Yassin, saya jumpa Zuraida dulu selepas itu barulah saya jumpa (beliau), Zuraida saya jumpa minggu depan dan lepas itu saya jumpa (Muhyiddin),” katanya.

Mengulas lanjut, Ismail Sabri berkata, Zuraida yang juga Ahli Parlimen Ampang masih menjalankan tugasnya sebagai menteri Kabinet seperti biasa.

Pada 26 Mei lalu, Zuraida memberitahu akan meletak jawatan sebagai menteri serta keluar BERSATU untuk sertai Parti Bangsa Malaysia (PBM).

Dalam perkembangan lain, Ismail Sabri berkata, kerajaan hari ini masih stabil walaupun timbul khabar angin yang mengaitkan sokongan terhadap dirinya sebagai Perdana Menteri.

Katanya, bukan sahaja komponen Perikatan Nasional (PN) seperti Parti Pribumi Bersatu Malaysia (Bersatu) dan PAS, malah Pakatan Harapan (PH) terus memberikan sokongan terhadap kerajaan hari ini.

“Kerajaan sekarang mahu tumpu isu ekonomi, bekalan dan inflasi yang dihadapi oleh seluruh dunia, kita cuba atasi masalah ini,” katanya.


2020 didakwa tahun terburuk buat Tebing Barat: PBB

GENEVA, 20 Rabiulawal 1442H, Jumaat – Pertubuhan Bangsa-Bangsa Bersatu (PBB) menyifatkan 2020 sebagai tahun terburuk buat Tebing Barat yang diduduki, berikutan banyak kemusnahan membabitkan premis dan kediaman milik Palestin.

Pegawai Kemanusiaan PBB untuk wilayah Palestin, Yvonne Helle berkata, setakat tahun ini sahaja, sebanyak 689 struktur premis dirobohkan di Tebing Barat, termasuk Timur Baitulmaqdis.

Helle dalam satu kenyataan berkata, tindakan itu menyebabkan 869 penduduk Palestin terpaksa dipindahkan, selepas rejim Israel mendakwa perobohan itu dibuat kerana tidak mempunyai permit.

Bagaimanapun, katanya, rakyat Palestin berdepan kesukaran untuk mendapatkan permit seperti yang ditetapkan ekoran diskriminasi dan syarat ketat dari Israel.

“Perobohan adalah cara utama untuk (Israel) memaksa rakyat Palestin meninggalkan kediaman mereka.

“Insiden pemindahan paksa terbesar dalam tempoh empat tahun kebelakangan ini adalah pada Selasa lalu, membabitkan penduduk Palestin di Humsa Al Bqai’a, yang terletak di Lembah Jordan,” kata Helle.

Katanya, seramai 73 orang termasuk 41 kanak-kanak dipaksa berpindah oleh pihak berkuasa Israel selepas kediaman mereka dirobohkan, selain barangan serta harta turut dimusnahkan.

Bahkan, 76 struktur premis Palestin dirobohkan – jumlah tertinggi sepanjang tempoh satu dekad lalu.

Israel mula menjajah wilayah Palestin, termasuk Tebing Barat, Baitulmaqdis Timur dan Semenanjung Gaza pada tahun 1967. – Agensi


Buku teks UK memihak kepada rejim penjajah Israel

BRITAIN, 19 Syaaban 1442H, Jumaat – Sekumpulan ahli akademik membuat aduan bahawa penerbit pendidikan Britain, Pearson telah mengubah kandungan dua buku teks sekolah yang memihak kepada rejim penjajah Israel.

Kesannya, tindakan itu gagal memberikan pandangan yang seimbang kepada murid mengenai konflik Israel-Palestin.

Menerusi sebuah laporan, penerbit yang berpangkalan di London itu didakwa membuat ratusan perubahan pada dua buku teks General Certificate of Secondary Education (GCSE) yang digunakan oleh sekolah menengah di United Kingdom (UK).

Penerbit berkenaan didakwa memutar belit catatan sejarah yang berkaitan dengan konflik antara penjajah Israel dan Palestin di wilayah yang diduduki.

Buku-buku berjudul Conflict in the Middle East and The Middle East: Conflict, Crisis and Change, kedua-duanya oleh pengarang Hilary Brash, dibaca oleh ribuan pelajar GCSE dan International GCSE (IGCSE) setiap tahun.

Laporan yang ditulis oleh Profesor John Chalcraft dan James Dickins, pakar Timur Tengah dan anggota Jawatankuasa British untuk Universiti Palestin (BRICUP), menemui ratusan perubahan pada buku teks, dengan rata-rata tiga perubahan setiap halaman.

Ia juga merangkumi perubahan teks, garis masa, peta dan gambar, serta contoh karangan dan soalan pelajar.

Menyoroti beberapa perubahan pada buku-buku berkenaan, laporan itu mengatakan perubahan telah dilakukan selepas adanya campur tangan oleh Lembaga Wakil Yahudi Britain yang bekerjasama dengan Peguam UK untuk Israel (UKLFI).

Laporan lapan halaman itu mendedahkan, banyak rujukan mengenai keganasan atau pencerobohan Yahudi dan Israel telah dihapus atau ‘dilembutkan’ oleh Pearson.

Sebaliknya, rujukan keganasan Arab dan Palestin telah ditambah atau direka secara sistematik.

Memetik contoh, laporan itu menyebut mengenai pembunuhan Deir Yassin, di mana pasukan Israel membunuh sekurang-kurangnya 107 orang awam Palestin, dalam versi asal buku teks IGCSE digambarkan sebagai ‘salah satu kekejaman terburuk perang [1948]’.

Bagaimanapun, Pearson menggantikan perkataan ‘kekejaman’ dengan ‘tindakan’ dalam edisi yang disemak semula.

Dalam contoh lain, versi asalnya mengatakan, ‘Undang-undang antarabangsa menyatakan bahawa suatu negara tidak dapat mengilhak atau menduduki wilayah yang diperoleh secara paksa’.

Manakala versi yang disemak semula menggantikannya dengan “Beberapa berpendapat bahawa undang-undang antarabangsa menyatakan bahawa suatu negara tidak dapat mengilhak atau menduduki wilayah yang diperoleh secara tidak tentu dengan paksaan.”

Salah seorang penulis laporan, Profesor Chalcraft, menyifatkan perubahan yang dibuat Pearson terhadap buku-bukunya sebagai luar biasa.

Luar biasa, perubahan yang dibuat pada teks-teks ini menambah atau mengganti pernyataan, maklumat dan tafsiran yang mendukung naratif Israel, dan menghapus atau mengganti yang menyokong naratif Palestin.

Chalcraft menekankan bahawa ‘kesan keseluruhan perkara ini akan menjadikan buku-buku ini menyesatkan.’

Lebih-lebih lagi, eksekutif Kesatuan Pendidikan Nasional (NEU) – kesatuan pengajaran utama Inggeris – menyatakan keprihatinan mengenai penemuan yang digariskan dalam laporan itu dan juga proses editorial yang membawa kepada perubahan.

NEU mengatakan akan menghubungi Pearson untuk mendapatkan penjelasan.

Israel ‘wujud’ secara haram pada tahun 1948 setelah tentera yang disokong oleh Barat merampas wilayah-wilayah Arab yang luas.

Pada tahun 1967, ia menguasai seluruh Tebing Barat, termasuk Baitulmaqdis Timur, setelah operasi ketenteraan.

Israel kemudiannya mengilhak wilayah tersebut. – Agensi


PPMM kutuk larangan pemakaian tudung pelajar Islam di India

SHAH ALAM, 12 Rejab 1443H, Isnin – Persatuan Peguam-Peguam Muslim Malaysia (PPMM) mengutuk larangan pemakaian tudung dalam kalangan pelajar Islam di sekolah kerajaan, di selatan India, baru-baru ini.

Presiden PPMM, Datuk Zainul Rijal Abu Bakar mengingatkan kerajaan India supaya menamatkan dasar Islamofobia selaras dengan Resolusi Majlis Hak Asasi Manusia Pertubuhan Bangsa-Bangsa Bersatu (PBB).

Tegasnya, larangan yang berlaku baru-baru ini dipercayai didorong oleh dasar diskriminasi di India yang meminggirkan masyarakat Islam.

“Kami telah mengikuti dengan penuh kebimbangan, perkembangan peningkatan sentimen Islamofobia di India, yang mungkin didorong oleh dasar diskriminasi yang meminggirkan minoriti Islam dalam negara itu,” katanya dalam kenyataan hari ini.

Zainul Rijal berkata, pada Disember 2019, dilaporkan bahawa Akta Pindaan Kewarganegaraan India telah mendorong tanggapan negatif terhadap orang Islam.

Malah, terdapat pelbagai laporan diskriminasi yang dihadapi oleh umat Islam dalam sektor pekerjaan, pendidikan dan perumahan, sementara mereka yang menyerang umat Islam terlepas daripada sebarang hukuman.

Justeru, PPMM menggesa kerajaan India menamatkan dasar yang bersifat diskriminasi terhadap orang Islam selaras dengan Resolusi No A/HRC/RES/16/18 berkait memerangi intoleransi dan diskriminasi yang dicapai pada tahun 2011.

Perenggan 6(a),(b) dan (d) Resolusi 16/18 tersebut khususnya meminta semua negara untuk mengambil langkah yang berkesan bagi memastikan petugas awam tidak mendiskriminasi seseorang individu atas dasar agama atau kepercayaan.

“… dan untuk memupuk kebebasan beragama dengan mempromosikan keupayaan semua komuniti agama untuk menyatakan agama mereka, dan menyumbang secara terbuka dan pada kedudukan yang sama di kalangan masyarakat,” katanya memetik resolusi.

Sehubungan itu, Zainul Rijal berkata, PPMM sebagai sebahagian daripada komuniti antarabangsa, ingin mengingatkan tanggungjawab kerajaan India untuk menamatkan dasar Islamofobia secara amnya, selaras dengan penerimaan Resolusi Majlis Hak Asasi Manusia PBB.

Terdahulu, sekolah kerajaan di negeri Karnataka, telah melarang pelajar perempuan Islam daripada memakai tudung di kolej mereka, yang menyebabkan seorang pelajar perempuan Islam, dikenali sebagai Muskan Bibi Khan, secara terang-terangan diganggu oleh sekumpulan individu yang berang, hanya kerana dia memakainya.

Situasi berkenaan mencetuskan demontrasi apabila pelajar bersama ibu bapa mengadakan bantahan melaungkan slogan dan berhimpun di jalanan sebagai protes terhadap larangan bertudung.

Keadaan itu juga menimbulkan kebimbangan dalam kalangan pelajar Islam dan menganggap hak beragama mereka dirampas di negara yang majoriti penduduknya beragama Hindu.


Menteri MOSTI mahu MCMC sekat Sugarbook.com segera

BANGI, 3 Rejab 1442H, Isnin – Laman web dan aplikasi, Sugarbook.com yang menyuburkan aktiviti pelacuran – jelas melanggar undang-undang negara – perlu disekat dengan kadar segera.

Susulan itu, Timbalan Menteri Sains, Teknologi dan Inovasi, Datuk Ahmad Amzad Hashim menggesa, siasatan dijalankan mengikut Seksyen 211, Akta Komunikasi Multimedia 1998 iaitu larangan terhadap pemberian kandungan jelik dan akta membabitkan kesalahan seksual mengikut Seksyen 372, 372A, 372B Kanun Keseksaan.

Oleh kerana pihak kerajaan di bawah Suruhanjaya Komunikasi dan Multimedia (SKMM) menjalankan langkah proaktif selama ini untuk menyekat laman pornografi, beliau berharap tindakan yang sama dapat diambil dengan kadar segera, iaitu menyekat domain Sugarbook.com.

“Namun pihak Sugarbook.com mungkin akan mendaftar atas nama domain lain untuk terus dapat dicapai oleh pengguna Malaysia.

“Oleh itu, pihak SKMM diharap dapat terus memantau dan menyekat lain-lain domain yang bakal digunakan untuk membolosi sekatan di semua laluan pintu masuk internet Malaysia,” katanya dalam kenyataan, hari ini.

Merujuk kepada kes melibatkan aktiviti persundalan pada 2018, Ahmad Amzad berkata, mereka yang terlibat menjadi orang tengah dan hidup atas hasil persundalan, yang dijalankan melalui aplikasi WeChat telah dihukum penjara dan menerima sebatan bersabit Akta Kanun Keseksaan Seksyen 372(1) dan 372A(1).

“Oleh itu, diharap siasatan menyeluruh, sekatan domain dan tindakan undang-undang dapat diambil untuk menghentikan operasi ini yang jelas melanggar undang-undang negara.

“Adalah juga diharap forensik komputer dapat dilaksanakan untuk mendapatkan maklumat Sugardaddy dari pangkalan data mereka, agar tindakan undang-undang dapat diambil.

“…kepada pelanggan yang menggunakan aplikasi ini untuk meminta perkhidmatan pelacuran, yang bersabit kesalahan Seksyen 372B Kanun Keseksaan,” katanya.

Baru-baru ini, Malaysia dilapor berada pada kedudukan ketiga tertinggi di Asia, selepas India dan Indonesia bagi negara mempunyai bilangan ‘sugar daddy’ paling ramai melalui aplikasi Sugarbook, yang menyediakan platform mencari perempuan simpanan atau lebih dikenali sebagai ‘sugar baby’.

Lebih mengejutkan ramai pihak apabila Sugarbook melaporkan peningkatan 40 peratus pelajar universiti mendaftar untuk menjadi ‘sugar baby’ sejak Januari, kononnya atas alasan krisis kewangan yang dialami.

Platform itu turut mendedahkan senarai ‘top 10’ universiti ‘sugar baby’ di Malaysia, termasuk dua universiti awam, membabitkan 12,705 pelajar.